"Гендер тенглик фаоли" миллий танловида қатнашинг\n11 Март 2021,10:55 1336\n“Гендер тенглик фаоли” миллий танловини\nУшбу Низом вазирлик ва идоралар, нодавлат нотижорат ташкилотлари ўртасида гендер тенгликни таъминлаш бўйича “Гендер тенглик фаоли” номли миллий танловни (кейинги ўринларда танлов деб юритилади) ташкил этиш ва ўтказиш тартибини белгилайди.\nТанловда ҳар жорий йил якунлари бўйича гендер тенгликни таъминлаш соҳасида юқори натижаларга эришган, ушбу йўналишда жамият ривожи учун ташаббус кўрсатаётган, хотин-қизлар ҳуқуқларини ҳимоя қилиш, ўз соҳасига тегишли йўналишларда долзарб вазифаларни амалга ошираётган вазирликлар, идоралар, нодавлат нотижорат ташкилотлар, ҳокимликлар, тадбиркорлик субъектлари ва ОАВлар (кейинги ўринларда ташкилотлар деб юритилади) иштирок этади.\n3.Танловни ўтказишдан кўзланган мақсад қуйидагилардан иборат:\nҳар бир ташкилотларда гендер тенгликни таъминлашга қаратилган сиёсатни шакллантириш;\nташкилотлар фаолиятига гендер ёндашувларини жорий этиш;\nмамлакатимизда гендер тенгликка эришиш масалаларига жамоатчилик эътиборини кенг жалб этиш, турли тузилмалар фаолиятига гендер тенгликни сингдириш;\nгендер тенгликни таъминлаш соҳасида ташкилотларнинг илғор тажрибасини аниқлаш, умумлаштириш ва тарғиб қилиш;\nхотин-қизлар ва эркакларнинг тенг ҳуқуқ ва қонуний манфаатларини таъминлаш.\nТанловнинг ишчи органи, унинг таркиби ва вазифалари\n4. Маҳалла ва оилани қўллаб-қувватлаш вазирлиги танловнинг ишчи органи ҳисобланади.\n5. Танловни ташкил этиш ва ўтказиш бўйича ишчи гуруҳ таркиби Сенатнинг Хотин-қизлар ва гендер тенглик масалалари қўмитаси қарори билан тасдиқланади.\n6. Ишчи гуруҳ аъзолари ташкилот ва идораларнинг ваколатли вакилларидан, халқаро ташкилотларнинг Ўзбекистон Республикасидаги вакилларидан, оммавий ахборот воситалари ходимлари ҳамда эркин журналистлардан иборат таркибда шакллантирилади.\n7. Ишчи гуруҳ қуйидаги вазифаларни амалга оширади:\nтанловнинг ҳакамлар ҳайъати таркибини шакллантиради ва тасдиқлайди;\nтанловни ташкил этиш ва ўтказиш билан боғлиқ жараёнларни ташкил этиш;\nтанловни ташкил этиш ва ўтказиш жараёнларини, танлов якунларини оммавий ахборот воситаларида, расмий веб-сайтларда ёритишга масъул ҳисобланади;\nтанлов бошлангунга қадар бир ой давомида кўрик-танлов талаблари ва қоидалари юзасидан кенг тарғибот-тушунтириш ишларини олиб боради;\nтанлов иштирокчилари томонидан тақдим этиладиган ҳужжатларни қабул қилади ва уларни ҳакамлар ҳайъатига етказади;\nтанловнинг бошланишига 4 кун қолганда танлов иштирокчиларининг ҳужжатлари билан танишади ва камчиликларни тузатиш ҳақида кўрсатма беради.\nIV. Танлов ҳакамлар ҳайъати\n8. Танловнинг ҳакамлар ҳайъати обрўли жамоат арбоблари, давлат муассасалари, жамоат ва нотижорат ташкилотларининг тажрибали, гендер тенгликни таъминлаш соҳасида билим ва кўникмага эга вакилларидан шакллантирилади. Ҳакамлар ҳайъати таркиби Ишчи гуруҳ йиғилишининг қарори билан тасдиқланади.\n9. Йўналиш ва номинациялар бўйича 9 нафардан иборат ҳакамлар ҳайъати ўзаро келишган ҳолда бир кишини ҳакамлар ҳайъати раиси этиб белгилаб олади.\n10. Ҳакамлар ҳайъати аъзолари танлов жараёнида қуйидаги ҳуқуқларга эга бўладилар:\nтанлов иштирокчиларидан Низомнинг 13-бандида белгиланган ҳужжатларни талаб қилиш;\nтанлов жараёнида танлов ғолибини объектив баҳолаш мақсадида иштирокчилардан қўшимча маълумотлар олиш;\nтанлов якунларини сарҳисоб қилиш ва ғолибларни аниқлашда ўз овози билан иштирок этиш.\n11. Ҳакамлар ҳайъати танлов жараёнида қуйидаги мажбуриятларга эга бўладилар:\nТанлов учун тақдим этилган маълумотлар ва ҳужжатларни танлов асосида жойига бориш орқали ўрганиш;\nтанлов ҳужжатларига оид маълумотларни ошкор этмаслик;\nтанлов иштирокчиларини баҳолашда адолатлилик, шаффофлик мезонларига риоя қилиш;\nҳакамлар ҳайъатига қонун ҳужжатларида белгиланган бошқа мажбуриятлар ҳам юклатилиши мумкин.\n12. Танловда мулкчилик шаклидан қатъи назар давлат ва нодавлат ташкилотлар вакиллари, оммавий ахборот воситалари ходимлари, журналистлар ва тадбиркорлик субъектлари якка ёки гуруҳ ҳолда иштирок этишлари мумкин.\n13. Танловда иштирок этмоқчи бўлган ташкилот ва фуқаролар танлов ҳақида эълон қилинган кундан эътиборан 20 кун мобайнида ариза тақдим этадилар .\n14. Танловда иштирок этиш истагини билдирган ташкилот ва фуқаролар ўз аризаларига қуйидаги ҳужжатларни илова қиладилар:\nталабгор ёки талабгорлар номидан ариза (TimesNewRoman, 14 pt шрифтида бир интервал билан ёзилади);\nфаолиятининг эркин тарздаги таърифи;\nгазета ёки журналдаги мақолалар, видео ёки аудиоёзувлар, CD, miniDV, DVD, 15х20 см ўлчамдаги фотосуратлар;\nўз ташкилоти номидан қатнашиш ваколати берилган маълумотнома ёки хизмат гувоҳномаси нусхаси.\nАризалар почта орқали, genderfaoltanlovi@gmail.com электрон манзилга юборилади:\nVI. Танловнинг асосий номинациялари\nТанлов қуйидаги асосий номинациялар бўйича ўтказилади:\n“Гендер тенгликни таъминлашда энг фаол вазирлик/давлат муассасаси ташкилот ва идоралар”;\n“Хотин-қизлар ҳуқуқларини ҳимоя қилган энг яхши ҳуқуқни муҳофаза қилиш органи”;\n“Гендер тенгликни таъминлашда энг фаол ҳокимлик”;\n“Гендер тенгликни таъминлашда энг фаол ННТ”;\n“Гендер тенгликни таъминлашда энг фаол тадбиркорлик субъекти”.\n“Гендер тенгликни тарғиб қилишга қаратилган энг яхши TV-дастур”;\n“Гендер тенгликни тарғиб қилишга қаратилган Интернетдаги энг яхши веб-сайт ёки портал”;\n“Гендер тенгликни тарғиб қилишга қаратилган энг яхши нашр”.\nТанлов ғолиблари танлаш мезонлари асосида аниқланади.\nНоминация ғолибларини аниқлашда қуйидаги талаблар инобатга олинади:\n“Гендер тенгликни таъминлашда энг фаол вазирлик/давлат муассасаси ташкилот ва идоралар” номинациясида Ўзбекистон Республикасида фаолият кўрсатаётган барча вазирлик ва идоралар ва улар таркибидаги тузилмалар ихтиёрий тарзда қатнашадилар. (Республика ёки вилоят ёҳуд туман даражасида чеклаш керак. Битта визирликнинг ўртача 220 та вилоят ва туман бўлинмалари бор)\nБунда вазирлик ёки давлат муассасасида маслаҳат кенгаши органларининг ташкил этилганлиги, аёл ходимлар қандай қўллаб-қувватланаётгани, хусусан, раҳбарлик лавозимларига хотин-қизлар тайинлангани, ушбу ташкилотларда хотин-қизлар ва эркаклар учун барча меҳнат шароитлари яратилгани, иш вақтида уларнинг ҳуқуқлари таъминлангани ҳақида материаллар тақдим этилади.\nЎзбекистон Республикаси Меҳнат кодекси ва бошқа амалдаги норматив-ҳуқуқий ҳужжатларда аёлларга берилган имтиёзларга амал қилинаётган, ишга қабул қилишда хотин-қизлар сонининг эркаклар билан риоя қилинган, хотин-қизлар ва эркаклар учун тенг ҳуқуқ ҳамда имкониятларни таъминлаш борасидаги давлат дастурлари, миллий ҳаракатлар режалари ва стратегиялар амалга оширилаётган, гендер тенгликни таъминлаш маданиятини ошириш мақсадида тарғибот ва ташвиқот ишларини олиб бораётган вазирлик ёки давлат муассасаси ушбу номинация ғолиби деб топилади. (иштирокчилар 1-иловага мувофиқ баҳоланади).\n“Хотин-қизлар ҳуқуқларини ҳимоя қилган энг яхши хуқуқни муҳофаза қилиш органи” номинацияси. Бу номинацияда Ўзбекистон Республикасида фаолият кўрсатаётган барча ҳуқуқни муҳофаза қилиш органлари ихтиёрий тарзда қатнашадилар.\nГендер тенгликни тарғиб қилиш билан боғлиқ тушунтириш ишларини фаол олиб бораётган, кўплаб ҳудудлар ва жамоаларни қамраб олган, гендер тенгсизликдан жабр кўрган шахсларга ўз вақтида самарали ёрдам берган, гендер зўравонликни содир этган ҳуқуқбузарларга ўз вақтида чора кўрган, ҳуқуқни муҳофаза қилиш органларида фаолият кўрсатаётган аёл ходимларнинг ҳуқуқларини кафолатлаган органлар ушбу номинацияда ғолиб деб топилади. (иштирокчилар 2-иловага мувофиқ баҳоланади).\n“Гендер тенгликни таъминлашда энг фаол ҳокимлик” номинацияси. Бу номинацияда вилоят, туман, шаҳар ҳокимликлари ихтиёрий тарзда иштирок этадилар.\nЎз ҳудудий бирлигида гендер тенгликни тарғиб қилиш билан боғлиқ тушунтириш ишларини фаол олиб бораётган, гендер тенглик ва уни таъминлаш бўйича бир қатор фойдали лойиҳаларни амалга ошираётган, гендер тенгликни таъминлашда бошқа давлат ва нодавлат ташкилотлар ОАВ билан ҳамкорликни йўлга қўйган, ҳудудда эркаклар ва хотин-қизлар тенг ҳуқуқлилигини тарғиб қилишга қаратилган тарғибот ишларини фаол олиб бораётган ҳокимликлар ушбу номинацияда ғолибликни қўлга киритадилар\n(иштирокчилар 3-иловага мувофиқ баҳоланади).\n“Гендер тенгликни таъминлашда энг фаол ННТ” номинацияси. Бу номинацияда Ўзбекистон Республикасида рўйхатдан ўтган барча нодавлат нотижорат ташкилотлар ихтиёрий тарзда қатнашиши мумкин.\nГендер тенглик ва уни таъминлаш бўйича бир қатор фойдали лойиҳаларни амалга оширган, ННТ ва фуқаролар билан ишлашда гендер тенглик жиҳатидан янги ёндашувларни қўллаган ва амалда жорий этган, гендер тенгликни таъминлашда бошқа давлат органлари, ННТ, маҳаллий ҳокимият органлари билан ҳамкорликни йўлга қўйган, гендер тенгликни таъминлаш бўйича халқаро ташкилотлар билан янги лойиҳаларни амалга оширган ННТ ушбу номинацияда ғолибликни қўлга киритадилар. (иштирокчилар 4-иловага мувофиқ баҳоланади).\n“Гендер тенгликни таъминлашда энг фаол кичик ва ўрта бизнес субъекти” номинацияси. Бу номинацияда Ўзбекистон Республикасида рўйхатдан ўтган барча кичик ва ўрта бизнес субъектлари ихтиёрий тарзда қатнашишлари мумкин.\nЎз фаолиятини ташкил этишда гендер тенглик талабларига риоя этган, ходимлари учун тенг ҳуқуқлилик принципи асосида шароитлар яратиб берган, аёл ходимлар учун меҳнат қонунчилигида яратилган ҳуқуқ ва имкониятларни таъминлаган кичик ва ўрта бизнес субъектлари ғолибликни киритадилар. (иштирокчилар 5-иловага мувофиқ баҳоланади).\n“Гендер тенгликни тарғиб қилишга қаратилган энг яхши TV-дастур” номинацияси. Бу номинацияда гендер стереотипларни бартараф қилиш ва гендер тенгликни тарғиб қилишга қаратилган телевизион дастурлар муаллифлари ижодий ишлари билан иштирок этадилар.\nГендер тенгликни тарғиб қилувчи оммавий, халқчил кўрсатувларда гендер тенгликни таъминлашдаги долзарб муаммолар ва ечимлар акс этган, тазйиқ ва зўравонликдан жабр кўрган хотин-қизларни ҳимоя қилишга қаратилган ахборотлар намойиш этган, бу мавзуларни ёритишда ушбу соҳада ваколатли органлар билан ҳамкорликни йўлга қўйилган, тақдим этилган маълумотлари асослантирилган дастур муаллифлари ушбу номинацияда ғолибликни қўлга киритадилар. (иштирокчилар 6-иловага мувофиқ баҳоланади).\n“Гендер тенгликни тарғиб қилишга қаратилган Интернетдаги энг яхши веб-сайт ёки портал” номинацияси. Бу номинацияда гендер стереотипларни бартараф қилиш, гендер тенгликни тарғиб қилишга қаратилган интернет сайтлари ёки портал яратган муаллифлар ўз ижодий ишлари билан иштирок этадилар.\nИжтимоий тармоқларда гендер тенгликни тарғиб қилувчи энг яхши веб-сайт, телеграм канали ёки портал яратган, веб-сайт ёки портал орқали аниқ, тезкор маълумотларни тақдим этган, гендер тенгликни тарғиб қилишга қаратилган ижтимоий роликлар, онлайн сўровномалар ўтказган, гендер тенгликни таъминлаш бўйича онлайн тарқатма материаллар, креатив ғоялар яратган, интернет фойдаланувчилари учун онлайн танловлар ўтказиш орқали бу соҳада аҳоли саводхонлигини оширишга интилган муаллифлар ушбу номинация ғолиби деб топиладилар. (иштирокчилар 7-иловага мувофиқ баҳоланади).\n“Гендер тенгликни тарғиб қилишга қаратилган энг яхши босма нашр” номинацияси. Бу номинацияда гендер стереотипларни бартараф қилиш ва гендер тенглик таъминлашни тарғиб қилишга қаратилган босма нашрлар ўз ижодий ишлари билан иштирок этадилар.\nХотин-қизлар ҳуқуқ ва манфаатларини таъминлашга қаратилган содда ва оммабоп ёзилган, Ўзбекистонда аёллар ҳуқуқларини ҳимоя қилиш, гендер тенгликни таъминлаш, жинс бўйича камситиш ва зўравонликнинг олдини олиш борасида қилинган ишлардан аҳолини хабардор қилишга қаратилган энг яхши мақола муаллифлари ушбу номинация ғолиби деб топилади (иштирокчилар\n8-иловага мувофиқ баҳоланади).\nVII. Танлов иштирокчилари фаолиятини баҳолаш\n19. Ҳакамлар ҳайъати танловга берилган аризалар ва талабгорлар томонидан тақдим этилган материалларни қуйидаги асосий мезонларга кўра баҳолайди:\n– инновациялардан фойдаланиш;\n– оригиналлик (бетакрорлик);\n– профессионал маҳорат;\n– жамоатчилик ва ОАВ томонидан билдирилган муносабат.\nТанлов материаллари ҳакамлар ҳайъати томонидан ушбу низомнинг 19 бандида белгиланган мезонлар асосида 100 баллик тизим бўйича баҳоланади. Ҳакамлар ҳайъати баллар сонига қараб танловнинг ғолиб ва совриндорларини аниқлайди.\nҲакамлар ҳайъати қарори баённома билан расмийлаштирилади ва қайта кўриб чиқилмайди.\nVIII. Танлов босқичлари ва ўтказиш муддатлари\nТанлов бир босқичда ўтказилиб, хар йили ноябрь ойида бўлиб ўтади.\nТанлов якунлангандан сўнг тақдирлаш маросими декабрь ойининг\n3-декадасида Тошкент шаҳрида бўлиб ўтади.\nТанловнинг ўтказиш саналари ишчи гуруҳ томонидан ўзгартирилиши мумкин.\nТанлов ғолиблари ва иштирокчиларини тақдирлаш\nТанловда ғолибликни қўлга киритган иштирокчилар ҳар бир номинация бўйича унвон, фахрий диплом, эсдалик совғалари ва ҳайкалчалар билан тақдирланадилар.\nТанловда мулкчилик шаклидан қатъи назар корхона ва ташкилотлар, оммавий ахборот воситалари ўз ташаббусларига кўра махсус мукофотларни таъсис этишлари мумкин.\nТанловни ташкил этиш ва ўтказиш бўйича барча харажатлар ҳомийлар ҳисобидан амалга оширилади.\nТанловни ташкил этиш, уни ўтказиш учун ҳомийлик қилишда вазирлик, идора ва ташкилотлар, корхоналар ва жисмоний шахслар, шунингдек, халқаро ташкилотлар иштирок этиши мумкин.\nТанлов ташкилотчилари тақдим этилган материаллардан ўз мақсадларида фойдаланиш ҳуқуқига эга бўлиб, уларни оммавий ахборот воситаларида, китобларда, телевидение ва радиода, интернет тармоғида жойлаштиришлари мумкин.\nТанловга йўлланган материаллар қайтарилмайди ва улар бўйича тақриз берилмайди.\nФорс-мажор сабаблар туфайли танловга тақдим этилган ҳужжатлар йўқолганда бу материаллар танловга қабул қилинмаган ҳисобланади.\nТанлов Низомини ўзгартириш\nУшбу Низомга ўзгартириш ҳамда қўшимчалар Хотин-қизлар ва гендер тенглик масалалари қўмитаси қарори билан киритилади.\n“Гендер тенглик фаоли”\nмиллий танловига иштирок этувчилар учун ариза шакли\n______________________________________________________________ (ташкилот/муассасаси номи) “гендер тенглик фоли” миллий танловида (“Гендер тенгликни таъминлашда энг фаол вазирлик/давлат муассасаси, ташкилот ва идоралар” “Хотин-қизлар ҳуқуқларини ҳимоя қилган энг яхши ҳуқуқни муҳофаза қилиш органи”; “Гендер тенгликни таъминлашда энг фаол ҳокимлик”; “Гендер тенгликни таъминлашда энг фаол ННТ”; “Гендер тенгликни таъминлашда энг фаол тадбиркорлик фаолияти субъекти”) (иштирок этадиган номинация остига чизинг) номинацияси бўйича иштирок этмоқчи.\nМезонлар бўйича тақдим этилган ҳужжатлар рўйхати:\nҲужжатлар тўғрилигига маъсул: __________________ (фамилия, исм, шарифи ва лавозими)\n"Гендер тенглик фаоли" миллий танловида иштирок этиш учун талабгорлар тақдим этиши керак бўладиган ҳужжатлар\n1. Талабгор ташкилот ва идора ёки талабгор шахслар номидан ариза (Times New Roman, 14 pt шрифтида бир интервал билан ёзилади);\n2. Фаолиятининг эркин тарздаги таърифи;\n3. Газета ёки журналдаги мақолалар, видео ёки аудиоёзувлар, CD, miniDV, DVD, 15х20 см ўлчамдаги фотосуратлар;\n4. Ўз ташкилоти номидан қатнашиш ваколати берилган маълумотнома ёки хизмат гувоҳномаси нусхаси


Тошкентда ташқи реклама объектларига мораторий бекор қилинди – Газета.uz\nФото: Тошкент шаҳар ҳокимияти\nТошкентда ташқи реклама объектларига мораторий бекор қилинди\nХалқ депутатлари Тошкент шаҳар кенгаши 31 декабргача эълон қилинган ташқи реклама объектларини жойлаштириш, ўрнатиш, ўзгартириш ва паспортларининг берилишига мораторийни бекор қилди. Кенгаш 4 июнда аввалги қарорига ўзгартиришлар киритган, аммо бу ҳақда ҳали эълон қилинмаган.\nLotinchada 9 июн 2021, 16:56 Иқтисодиёт\nХалқ депутатлари Тошкент шаҳар Кенгаши 1 апрелдан 31 декабрга қадар ташқи реклама объектларини жойлаштириш, ўрнатиш, ўзгартириш ва паспортларининг берилишига мораторийни кўзда тутган 27 мартдаги қарорига ўзгартиришлар киритди. Ҳужжатлар ҳали жамоатчиликка эълон қилинмаган («Газета.uz»да нусхаси бор).\nТақиқ ташқи реклама объектларини (конструкцияларини) хатловдан ўтказиб, ягона электрон реестрни шакллантириш мақсадида жорий этилган, дея таъкидланган эди пойтахт ҳокимлиги.\nКенгашнинг 4 июндаги қарори билан аввалги қарорга ўзгартиришлар киритилди, унинг иккинчи банди қуйидаги таҳрирда баён этилган:\nОлдинроқ хабар берилганидек, 8 апрелдан буён пойтахтда реклама конструкцияларини оммавий демонтаж қилиш ишлари олиб борилмоқда. Ташқи реклама эгалари бўлган тадбиркорлар — баннерларнинг бузилишига «юқоридан келган топшириқ» сабаб бўлган ва демонтаж ишларини ноқонуний деб ҳисоблашади, чунки бу суд қарорисиз амалга оширилмоқда. Тадбиркорлар президентдан ёрдам сўраб, ўзларига тегишли бўлган реклама объектларига мурожаатларини жойлаштиришган эди.\nМонополияга қарши курашиш қўмитаси реклама конструкцияларининг ярми талабларга жавоб бермаслигини маълум қилган. Қўмита барча томонларни қонун талабларига риоя қилишга чақирган.\nБизнес-омбудсман пойтахт халқ депутатлари кенгашининг бу тўғрисидаги қарорининг лойиҳаси адлия органларида ҳуқуқий экспертизадан ўтказилмаганлигини аниқлаган. Шу сабабли Олий Мажлис Сенатидан Кенгашнинг юқоридаги қарорининг қонунийлигига баҳо бериш ҳамда ваколат доирасида уни қайта кўриб чиқилишида амалий ёрдам бериш сўралган эди.\n4 июнь куни бизнес-омбудсман ва кенгаш аниқлик киритишига кўра, қарорда реклама конструкцияларини демонтаж қилиш бўйича талаб ёки топшириқлар белгиланмаган. Бироқ, шунга қарамасдан, апрель ойида «тадбиркорларга тегишли реклама конструкциялари айрим шахслар томонидан ушбу қарорнинг мазмун-моҳиятига зид равишда демонтаж қилинган», дейилган эди хабарда.\nТошкентда реклама баннерларини демонтаж қилиш ишлари одамлар хавфсизлигини таъминлаш талабларини бузган ҳолда давом этмоқда. 8 июнь куни Тошкентнинг Чилонзор туманида, Ғафур Ғулом номидаги боғнинг ёнидан ўтиб кетаётган Spark автомашинасига демонтаж пайтида катта металл конструкция қулаб тушган.\nЖаҳонгир Ортиқхўжаев реклама конструкциялари бузиб ташланаётганига оид саволни жавобсиз қолдирди 27 май 2021, 13:51


Бола асраб олиш тартиблари соддалаштирилмоқда – Газета.uz\nБола асраб олиш тартиблари соддалаштирилмоқда\nФарзандликка олиш тартиблари соддалаштирилмоқда. Жумладан, унча оғир бўлмаган жиноятларни содир этиб, жазо муддатини ўтаганларга фарзандликка олиш имконияти яратилади. Ушбу жараёнга монелик қиладиган касалликларга чалинган шахслар рўйхати тасдиқланади.\nLotinchada 30 сентябрь 2021, 15:59 Жамият\nОлий Мажлис Сенатининг 19-ялпи мажлисида Оила кодекси ҳамда «Васийлик ва ҳомийлик тўғрисида"ги қонунга ўзгартиш ва қўшимчалар киритиш назарда тутувчи қонун муҳокама қилинди, дея хабар берди парламент юқори палатаси матбуот хизмати.\nҚайд этилишича, қонун билан ижтимоий аҳамияти катта бўлмаган, унча оғир бўлмаган ҳамда фарзандликка олишга тўсқинлик қилмайдиган жиноят турларини содир этиб, жазо муддатини ўтаганларга нисбатан фарзандликка ва васийликка олиш имконияти яратилмоқда.\nШунингдек, фарзандликка олишга монелик қиладиган касалликларга чалинган шахслар рўйхати Вазирлар Маҳкамаси томонидан тасдиқланиши белгиланди.\nСенат раиси Танзила Нарбаева таъкидлашича, болаларни оилавий муҳитда тарбиялаш орқали уларни жамиятга мослаштириш осонлашади.\n«Бола меҳр кўриб, меҳр беришни ўрганади. Бироқ бу фарзандларимизни дуч келган оилага ёки одамга бериш керак дегани эмас. Фарзандликка олувчилар ҳар томонлама, айниқса, маънавий-ахлоқий жиҳатдан етук бўлишлари шарт. Қонуннинг мақсади шу, аслида», — деди у.\n«Ҳозир айрим меҳрибонлик уйлари ёпилиш арфасида, лекин бу рақамлар ортидан қувиш керак дегани эмас. Бизда меҳрибонлик уйи бўлиши керак эмас деб бир пастда оилавий болалар уйлари ташкил қилиб, тўғри келган жойга бериб юбориш нотўғри. Биринчидан, болаларни оилага оладиган оила тайёрми? Ҳар томонлама ўйлаш керак, уларда ота-оналик кўникмаси борми? Болани олишдан олдин болани оилага олаётган фуқароларни тайёрлаш керак эмасми?» — деди Сенат раиси.\nТанзила Нарбаеванинг сўзларига кўра, бошқа оилага бериб юборишдан олдин болаларни ҳам тайёрлаш керак, яъни унинг руҳияти билан ишлаш педагоглар билан суҳбатлашиш ва бошқалар. «Шунинг учун ҳар томонлама ўйлаб, етти ўлчаб бир кесган ҳолда болаларни оилавий болалар уйларига ёки фарзадликка беришни таъминлашимиз керак бўлади», — дея таъкидлади у.\n«Бу кўчани ремонт қилиш ёки дарахт экиш эмас, бу фарзандлар тақдири, фарзандларнинг юраги, шунинг учун бу ерда хато қилиш умуман мумкин эмас», — қўшимча қилади у.\nСенат раисининг қайд этишича, ушбу қонуннинг асосий мақсади фарзандлар институтларда (меҳрибонлик уйлари, болалар шаҳарчаси) эмас, оила бағрида ўсиши ва вояга етишини таъминлашдан иборат.\n«Газета.uz» 1 721\nЭнди унча оғир бўлмаган жиноятни содир этганлар ҳам фарзанд асраб олиши мумкин 22 октябр 2021, 14:42\nЙиллаб навбатда туриш фуқароларни бола сотиб олишга мажбур қилмоқда — Рустам Жўраев 20 октябр 2021, 17:14


Ўзбекистонда коронавирусга қарши тўлиқ эмланганлар сони 4,5 млн нафардан ошди – Газета.uz\nЎзбекистонда коронавирусга қарши тўлиқ эмланганлар сони 4,5 млн нафардан ошди\n30 сентябрда Ўзбекистон ҳудудлари бўйлаб 276 минг 625 доза коронавирусга қарши вакцина қўлланилди. Шу кунгача тўлиқ эмланган фуқаролар 4 млн 539 минг 621 нафарни ёки Ўзбекистон аҳолисининг 12,94 фоизини ташкил қилмоқда.\n1 октябр 2021, 10:59 Коронавирус\n30 сентябрда Ўзбекистон ҳудудлари бўйлаб 276 минг 625 доза COVID-19га қарши вакцина қўлланилди. Улардан:\n1-босқич эмланганлар 145 756 нафарни,\n2-босқич эмланганлар 68 815 нафарни,\n3-босқич эмланганлар 62 054 нафарни ташкил қилди.\nАйни кунгача мамлакатда жами 20 млн 781 минг 994 доза вакцинадан фойдаланилди. Улардан:\n1-босқич эмланганлар 11 млн 491 минг 111 нафарни,\n2-босқичда эмланганлар 6 млн 633 минг 547 нафарни,\n3-босқич эмланганлар 2 млн 657 минг 336 нафарни ташкил қилди.\nШу кунгача тўлиқ эмланган фуқаролар 4 млн 539 минг 621 нафарни ёки Ўзбекистон аҳолисининг 12,94 фоизини ташкил қилмоқда (Давлат статистика қўмита маълумотларига кўра, Ўзбекистон аҳолисининг сони 35 млн 061 минг 847 нафар). Бу кўрсаткич эмлаш режалаштирилган 21 млн 455 минг 214 кишининг 21,15 фоизини ташкил этади.\nЖами эмланганларнинг юқори кўрсаткичи Фарғона (2 млн 277 минг 731 доза), Андижон (2 млн 248 минг 983 доза) ва Наманган (2 млн 190 минг 954 доза) вилоятларида қайд этилди.\nМаълумот учун, 29 сентябрга қадар Исроилда 60,40%, АҚШда 55,29%, Туркияда 51,55%, Буюк Британияда 65,61%, Россияда 28,80%, Қозоғистонда 34,11% аҳоли коронавирусга қарши тўлиқ эмланган.


"Локомотив" билан шартнома тузган Алишер Салимов янги клуби ҳақида қандай фикр билдирди?\n5 январь, 2022, 18:28\nТерма жамоада тўп суриш учун "Локо"га ўтди.\nЎтган мавсумни “Сурхон”да ўтказган Алишер Салимов энди “Локомотив” таркибида тўп суришидан хабарингиз бўлса керак. “Темирйўлчилар” ушбу ўйинчининг трансферини эълон қилганидан кейин клуб матбуот хизмати Салимовнинг фикрлари билан қизиқди.\n- “Локомотив”га ўтиш жараёни борасида гапирсангиз.\n- Мавсум тугашига 3-4 тур қолганида бир неча жамоалардан таклифлар тушганди. Аммо “Локомотив”нинг таклифини кўриб, бирданига розилик бердим. “Локомотив” сўнгги йилларда ўзбек футболида етакчи брендлардан бирига айланиб бўлди. Шунингдек, ўз олдига юқори мақсадларни, доимий ғалабаларни вазифа этиб белгилайди. Қолаверса, терма жамоада ўйнаш учун “Локомотив”ни танладим, дея оламан.\n- Янги жамоадошларингиз билан қанчалик даражада танишсиз? Яқиндагина ўтган мавсумда “Сурхон”да ўйнаган посбон Рустам Нартаджиевнинг трансферини эълон қилдик.\n- Умуман олганда, таркибнинг катта қисми билан яқин танишман. Шунингдек, айрим футболчилар билан турли термалар таркибида бирга ўйнаганмиз. Улар билан чиқишиб кетиш қийин бўлмайди. Қолганини эса вақт кўрсатади.\n- “Локомотив”да барча чизиқларда рақобат жуда катта.\n- Айнан шунинг учун бу ерга келдим. Рақобат орқали ўзимнинг даражамни ошириб, терма жамоа таркибида ўйнамоқчиман. Доимо рақобатга тайёрман.\n- Янги мавсум олдидан ниятлар қандай?\n- “Локомотив” билан совринли ўринларни қўлга киритиб, халқаро майдонларда тўп суришни истайман.


Эктор Купер Осиё Кубогига кимлар билан тайёргарлик кўради\nЎзбекистон миллий терма жамоаси 15-29 декабрь кунлари Туркияда ўқув-йиғин машғулотларини ўтказади.\nТОШКЕНТ, 7 дек - Sputnik. Ўзбекистон миллий терма жамоаси бош мураббийи Эктор Купер 15-29 декабрь кунлари Туркиянинг Анталия шаҳрида бўлиб ўтадиган йиғинга жалб қилинган футболчилар рўйхатини эълон қилди, деб хабар қилди Ўзбекистон футбол ассоциасияси матбуот хизмати.\nКупер 2018 йил 15-29 декабрь кунлари ўтказиладиган ўқув-йиғин машғулотларига 27 нафар футболчини чақирди.\nДарвозабонлар: Игнатий Нестеров (“Локомотив”), Ўткир Юсупов (“Қўқон-1912”), Санжар Қувватов (“Насаф”), Жавоҳир Илёсов (“Металлург”).\nҲимоячилар: Егор Кримец (“Пахтакор”), Анзур Исмоилов (“Локомотив”), Достон Турсунов (“Нефтчи”), Ислом Тўхтахўжаев (“Локомотив”), Олег Зотеев (“Локомотив”), Фаррух Сайфиев (“Пахтакор”), Акмал Шораҳмедов (“Пахтакор”), Даврон Ҳошимов (“Навбаҳор”).\nЯрим ҳимоячилар: Одил Ҳамробеков (“Насаф”), Одил Аҳмедов (“Шанхай СИПГ”, Хитой), Отабек Шукуров (“Шаржа”, БАА), Дилшод Раҳматуллаев (“Пахтакор”), Фозил Мусаев, (“Жубило Ивата”, Япония), Жалолиддин Машарипов (“Пахтакор”), Азиз Турғунбаев (“Навбаҳор”), Достон Ҳамдамов (“Анжи”, Россия), Жасур Яхшибоев (“Пахтакор”), Жавоҳир Сидиқов (“Қўқон-1912”), Икром Алибоев (“Локомотив”), Элдор Шомуродов (“Ростов”, Россия).\nҲужумчилар: Марат Бикмаев (“Локомотив”), Сардор Рашидов (“Локомотив”), Иван Нагаев (“Қизилқум”).\nТуркиядаги йиғинда миллий терма жамоа Осиё кубогига тайёргарлик кўради. Терма жамоа аъзолари 29 декабрь куни Ўзбекистонга қайтиб келишади. Кейин эса 2 январь куни Осиё кубогида қатнашиш учун Бирлашган Араб Амирликларига учиб кетишади.\nАввалроқ эктор Купер Мухлислар Осиё кубогига борадиган таркибда умуман янги номларни кўришлари ҳам мумкин бўлишини маълум қилганди.


Табиат ва табиий ресурсларни иқтисодий баҳолаш » Ekologiya » Referat » Referat | Haqida\nAsosiy / ReferatEkologiya Табиат ва табиий ресурсларни иқтисодий баҳолаш\nТабиат ва табиий ресурсларни иқтисодий баҳолаш\nFayl hajmi 34,08 kB\n1. Табиат ва табиий ресурсларнинг иқтисодий баҳосини аниқлаш.\n2. Табиат ресурсларини иқтисодий баҳолаш.\n3. Табиатдан фойдаланишнинг иқтисодий тамойиллари.\n4. Табиатдан фойдаланишнинг экологик-иқтисодий ҳудудий бирлиги.\nТабиатда ҳар бир табиий ресурс тури инсон учун жуда қадрли бўлиши билан бирга ўз қийматига ҳам эга. Ҳўш, ресурсларни қандай баҳолаш керак ёки гўзал табиат манзараларини-чи? Беқиёс бойлик-зилол сув қандай қийматга эга? Сув инсон томонидан ифлослантирилган ва деярли яроқсиз ҳолга келтирилган бўлса-чи? Бундай вазиятда у қандай қийматга эга бўлади? Инсоннинг табиий муҳитга етказган зарари қандай баҳоланади? Орол денгизи сатҳининг тушиб кетиши натижасида вужудга келган экологик ва ижтимоий-иқтисодий оқибатларнинг бир йиллик зарари қанча? Табиий муҳитни баҳолашнинг бу каби иқтисодий мезонларини билиш лозим. Табиий ресурсларнинг ҳақиқий қийматини билиш уларнинг исроф бўлиши, сифатининг бузилиши, йўқолиши каби номақул ҳодисаларнинг олдини олишда ўта зарур.\nТабиий муҳитни муҳофаза қилиш ва қулай экологик вазиятларни барқарорлаштириш, ресурслардан оқилона фойдаланиш тамойилига амал қилишда бойликларни иқтисодий баҳолаш ва табиат хизматларини аниқ қийматига эга бўлиши беқиёс даражада катта аҳамиятга эга. Табиий муҳит жамият учун бир неча вазифаларни бажарилади: а) табиий ресурслар билан таъминлаш, б) ўз-ўзини тозалаш ва қайта тиклаш, в) инсон учун қулай табиий хизматларни бажариш, чунончи, рекреация (дам олиш, соғлиқни тиклаш ва б.), эстетик завқ олиш, табиатдан мурувват ва саҳийликни ўрганиш ва б. Буларнинг барчасини биргина бош вазифа, яъни инсонга ҳаёт бағишлаш деб таърифлаш мумкин.\nИжтимоийлаштириш даврида табиий бойликларнинг хақиқий баҳоси аниқланмади. Тўғри, бу борада маълум тадқиқот ишлари бажарилди. Лекин улар мантиқий поёнига етказилмаганлиги туфайли ресурсларни реал баҳолаш масаласи ечилмай қолаверди. Бу муаммо хорижий мамлакатларда ҳам тўлиғи билан ҳал қилинмаган. Ижтимоийлаштириш даврида ресурслар ҳақиқий баҳоланмаганлиги сабабли улардан фойдаланишда исрофгарчиликка ва сифатининг бузилишга йўл қўйилди, қашшоқланиш жараёни ривожланди. Натижада атроф - муҳитнинг ифлосланиши, ресурслар ҳақиқий баҳосининг тушиб кетиши, иқтисодий самарадорликнинг ниҳоятда пасайиб бориш жараёнлари кучайди.\nТабиий бойликларнинг нархини билиш, аввало лойиҳаларнинг муқобил вариантларини танлаш, иқтисодий самарадорликка эришиш, табиат муҳофазасига кенг йўл очиш, аҳолининг экологик жиҳатдан яшаш шароитларини яхшилаш учун катта имкониятлар очади. Баҳолаш асосида капитал қурилишларнинг вариантларига таъсир этиш мумкин.\nЧунончи, суғориладиган деҳқончилик ривожланган ҳудудда бирор муҳандислик лойиҳаси амалга оширишга, аввало, суғорма ер баҳоси ва унинг экин экилганда ҳар йилги келтирадиган иқтисодий самараси ҳисоб-китоб қилингандан сўнг рухсат берилади ёки рад этилади. Лойиҳани ташландиқ жойда ҳам амалга оширилиши мумкин. Шуни ҳисобга олиш зарурки, Ўзбекистонда суғорма ерлар барча қишлоқ ҳўжалик маҳсулотларининг қиймат жиҳатидан 95% ини етказиб беради. Дарвоқе, суғорма ерлар олтин фонд, уларни эьзозлаш керак, ҳар гектар ердан самарали фойдаланган ҳолда экинлар ҳосилдорлигини муттасил ошириб бориш айни муддаодир.\nТекисликларда баъзан йирик сув омборлари лойиҳаси амалга оширилади. Бу билан суғориладиган ёки суғоришга яроқли ерларнинг катта майдони сув остида қолади. Балки мазкур сув омбори бошқа жойда қурилса самарали бўлиши мумкин, ер деҳқончиликда фойдаланилса анча даромад келтиришини ҳар бир киши яхши билади, лекин бунинг учун ернинг баҳоси аниқланган бўлиши керак. Масалан, Чордара (сув сиғими 5,9 куб км) ва Қайроққум (сув сиғими 4,5 куб км) сув омборлари ҳозирда лойқа босиши натижасида анча саёзланиб қолган, лекин катта майдонларни банд қилиб турибди. Айдар ботиғини сув босиши натижасида катта майдондаги яйловлар сув остида қолиб кетди, Жиззах вилояти Фориш туманига қарашли яйловлар майдонининг қисқариши қоракўл қўйлари боқишни мураккаблаштиради.\nТабиий ресурсларнинг катта қисми қазиб олиш, қайта ишлаш корхоналарига ташиш ва тайёр маҳсулот чиқариш жараёнларида исроф бўлади, йўқолади, тўкилади ва бошқалар. Очиқ усулда қазиб олинаётган кўмирнинг йўқолиши 3-8% дан 10-12% гача, шахта усулида қазиб олинган кўмирнинг йўқолиши ўртача 20-40%, қора ва рангли металлар рудасининг йўқолиши 15-25%, тоғ-кимё хом ашёсиники эса 20-60% га боради. Ушбу бойликларнинг нархи аниқланган ҳолда иқтисодий ҳисоб-китоб қилинса, катта иқтисодий зарар кўрилаётгани ўз-ўзидан маълум бўлади.\nТабиий ресурслар мамлакатнинг миллий бойлиги ҳисобланади. Лекин бунинг учун улар тўлиқ баҳоланган, яъни қийматга эга бўлиши керак. Ўзбекистонда фақат минерал хом ашё бойликлари ҳисоб-китоб қилинган бўлиб, уларнинг потенциали 3,3 трлн. АҚШ долларидан ортиқроқ баҳоланмоқда. Шундан 1 трлн. доллари нефть ва газга тўғри келади.\nҲолбуки, табиий бойликларни баҳолаш – мамлакатнинг миллий бойликларини сарҳисоб қилиш бўлиб, унинг табиий потенциалини акс эттиради. Бу потенциал ижтимоий ишлаб чиқариш бойликлари билан биргаликда мамлакатда келажакда ривожланиш истиқболларини аниқлаб беради. Лекин табиий бойликларни тармоқлар бўйича потенциал имкониятлари қотиб қолган баҳога эга бўлмай, доимо ўзгариб туради. Гап Масалан, геологлар кўпинча тез-тез янги минерал хом ашё конларини топиб турадилар ва уларнинг ресурсларини олдинги хом ашёга қўшиб борадилар, бинобарин, у ёки бу минерал хом ашё ресурсси доимо ортиб бориш йўналишида бўлади. Ёки бошқа табиий бойликлар (яйлов, ўрмон ва б.) антропоген деградация натижасида миқдор ва сифат жиҳатидан ўзгариб боради, бундай вазиятда тегишли ўзгартиришлар киритишга тўғри келади.\nИқтисодчилар табиий ресурслар ва табиий муҳитни, уларнинг экологик вазифаларини баҳолашга ҳаракат қиладилар. Аслида табиат ва унинг ресурсларини, табиат кўркамлигини аниқ баҳолаш осон эмас, уларни тўлиқ баҳолаш, яъни барча хусусиятларини эътиборга олган ҳолда бозорни нархлаш қўйишга иложи йўқ. Гўзал тоғ манзарасини қандай қилиб баҳолаш мумкин? Ёки тоғ водийсидаги сўлим жойлар, шаршаралар, кўллар, баҳор тароватини баҳолаш учун қанақа нарх қўйиш мумкин? Табиат объектларини бундай баҳолаш мезонлари ҳозиргача ишлаб чиқилмаган. Лекин, умуман олганда, бойликларни баҳолашда талай тажриба мавжуд, улар асосида жуда аниқ бўлмасада таҳминий қийматларни ишлаб чиқиш мумкин.\nТабиий ресурслар ва табиат хизматларни иқтисодий жиҳатдан баҳолашни аниқлаш учун мавжуд ёндошувлар қаторига қуйидагиларни киритиш мумкин: бозор баҳоси, рента, табақалашган рента, сарфлаш, муқобил қиймат, умумий иқтисодий баҳолаш (қиймат).\nТабиий ресурсларни иқтисодий баҳолашнинг кўрсаткичлари. Баҳолашнинг вариантлигини турли кўрсаткичларда ифодаланишини кўзда тутади. Масалан:\n•\tнатурал кўрсаткичлар тонна, кг., куб., метр., гектар ва бошқалар.\n•\tбаллар билан ифодалаш – ресурсларнинг нисбий ўлчами, уларнинг таққослама хўжалик аҳамиятини баҳолаш ва бошқалар.\n•\tқиймат кўрсаткичлари (ресурсларнинг бозор баҳосини аниқлашда табиий ресурслардан фойдаланганлиги учун тўловларни белгилашда иқтисодий зарарни аниқлаш ва бошқа ҳолларда қўлланилади.\nТабиий ресурсларни иқтисодий баҳолаш тор маънода танланган вариантларда табиий ресурслардан фойдаланишдан олинадиган хужалик самарасининг пул бирлик ларидан ифодаланиб аниқланишини билдиради. Унинг хусусияти объектини ва шунингдек баҳолаш мезонини танлаш Билан боғлиқ.\nИқтисодий баҳолашнинг тармоқ ва худуд йўналишлари. Баҳолаш объекти сифатида айрим ресурс турларининг манбалари (фойдали қазилма конлари, ўрмонлар, сув ҳавзалари, ер участкалари ва бошқалар) қабул қилиниши мумкин ва бунда баҳолаш тармоқ характерига эга бўлади. Тармоқлар бўйича баҳолаш Билан бир қаторда минтақавий баҳолаш, яъни у ёки бу худудлардаги барча ресурслар мажмуасини- табиий ресурсларнинг худудий бирикмасини баҳолаш катта аҳамиятга эга.\nТабиий Ресурсларнинг Худудий Бирикмасини Баҳолаш минтақа табиатидан фойдаланишда ғоят аҳамиятга эга. Табиий ресурсларни худудий бирикмаси маълум яхлит худудда жойлашган турли ресурсларнинг манбалари бўлиб, улар ресурсларни амалиётда ёки истиқболда мажмуали ўзлаштириш ва улардан фойдаланиш орқали бирлашган худудий бирликлар хисобланади. ТЗХБ ресурслари йиғиндиси худудларнинг ( мамлакат иқтисодий райони, худуд,туманлари) табиий ресурс имкониятларини) таърифлайди ва кўрсатади.\nИқтисодий баҳолашнинг харажат ва рента ёндашувлари, уларнинг мазмун ва моҳияти. Баҳолаш мезонларига асосланиб, баҳолашни икки асосий ёндашуви орқали белгилаш мумкин:\nхаражат ёндашуви. ресурс манбаларининг қиймати табиий ресурсларидан фойдаланиш харажатларининг йиғиндисига асосланиб аниқланади;\nРента ёндашуви. ушбу ресурс манбасидан ёмонроқ манбаларга нисбатан фойдаланишда олинадиган қўшимча иқтисодий самарани (дефференциал рентани) аниқлашга асосланади.\nХаражат ёндашувида табиий ресурсларнинг иқтисодий қиймати қуйидаги услубларда аниқланади.\nРесурс манбаларини ўзлаштириш ваулардан фойдаланиш; эксплотация харажатларини бевосита (тўғридан-тўғри) харажатлар йиғиндиси топиш орқали баҳолаш услуби.\nЧиқим буйича баҳолаш услубида фақат ресурс манбаларини хўжаликда ўзлаштиришнинг бевосита молия харажатларигина эмас балки уни эксплуатация қилиш билан боғлиқ сарфлар ҳам хисобга олинади. Ушбу ёндашувнинг тартибий қисмлари. а) йўқотилган фойда усули бўйича баҳолаш. Бунда бир ресурс участкаси ресурсларидан фойдаланишда унинг бошқа ресурсларидан фойдаланиш фойдасидан вос кечилади ва йуқотилган фойда баҳоланади масалан:сув омборлари ни барпо этиш орқали онгли равишда бу худуддан қишлоқ хўжалигида фойдаланишдан вос кечилади. Олиш мумкин бўлган, маҳсулотни олмаслик хисобига йуқотилган фойда баҳоси ер майдонини иқтисодий қийматинибелгилайди. Йуқотилган фойда, муқобил фойдаланишдан олинадиган фойда билан боғлангандир. б) ўрнини босувчиларнинг қиймати бўйича баҳолаш. Бунда бир ресурс манбасини бошқа ресурс тенг даражада босадигани билан алмаштириш учун жамият сарф қиладиган маблағнинг хажми аниқланади. Бу ҳолатда ҳаражатларга қўшимча қилиб ресурс манбаларини ўрганиш(геологик разведка) ва улардан фойдаланиш мақсадларида худудларни ободонлаштириш бўйича сарфланадиган харажатлар ҳам қўшилади.\nҚайта тиклаш қийматини баҳолаш услуби. Бунда йўқотилган ёки деградацияланган ресурс турларини такрор ишлаб чиқариш учун зарур бўлган харажатлар баҳоланади.\nТўлаш хоҳиши услуби. Аҳолига анкеталар тарқатиш орқали одамларнинг ресурсларнинг маълум турларининг мавжудлиги учун тўлашга хоҳиши борлигини баҳоланади масалан, йўқолиб бораётган ҳайвон ва ўсимликлар турлари. Маълум экологик қиймат ёки биологик ресурсларга эга бўлган жойларда яшовчи аҳолидан ушбу ресурсларни сақлаб қолиш учун тўлаш хоҳиши сўралади.\nТранспорт харажатлари услуби. Бунда ресурс объектига етиб боришга кетадиган қиймат ёки вақтинча харажатларга асосланиб ресурс манбасининг иқтисодий қиймати (масофа) аниқланади.\nТабиий ресурсларни иқтисодий баҳолашда рента ёндашуви, дифференциал рента мавжудлиги концепциясига асосланади. Бир турдаги ресурс манбалари уларнинг миқдорий ва сифат тарифларига боғлиқ ҳажмда сарфланган харажатлар бирлигига бир хил бўлмаган фойда келтиради, яъни дифференциал рента беради. Дифференциал рента охирги харажат принципи бўйича, яъни жамиятнинг Ушбу ресурсни олиш учун тўлашга тайёр бўлган ва йўл қўйиш мумкин бўлган харажатлари асосида ҳисобланади.\nОхирги харажат назариясида камчиликлар бор. Хусусан, ресурс манбаларининг охирги фактик харажатлари қиймат ҳажми ва баҳо даражасини белгилаб берувчи ижтимоий зарур харажатларга мос тушмаслиги мумкин. Шу сабабдан рента концепцияси харажат концепциясига нисбатан анча асосланганроқ ҳисобланади.\nРесурс манбаларини эксплуатация қилувчи корхоналар фойдаси бўйича баҳолаш рента ёндашувига асосланган. Иқтисодий субъектларнинг даромадлари эксплуатация қилинаётган ресурсларнинг қийматини акс эттиради.\nЯнги иқтисодий шароитда табиий ресурсларни баҳолашда рента ёндашувидан фойдаланиш табиий ресурсларга мулкчиликни дифференциялашда ва турли мулкчилик шаклларининг табиатдан фойда қилишни иқтисодий баҳолашда муҳим аҳамиятга эга.\nТабиатдан фойдаланишнинг иқтисодий механизмини такомиллаштириш муаммолари. Ўзбекистонда табиатдан фойдаланишнинг иқтисодий механизми асосан эндиликда шаклланмоқда. Унинг кўп жиҳатлари тўла ишлаб чиқилмаган ва амалётда тўла жорий қилинмаган. Экологик-иқтисодий таҳлил эса ҳаракатдаги инструментларнинг қайси бири кам самара беришини рағбатлантирувчи тизимларнинг қайси энг истиқболли эканлигини аниқлашга имкон беради.\nТабиатдан фойдаланишнинг иқтисодий механизмини такомиллаштириш ва ривожлантириш қуйидагиларга асосланиши керак:\n•\tтабиий ресурслардан унимли фойдаланишни рағбатлантиришда ҳаракатдаги иқтисодий тизим элементларининг самарадорлигии баҳолашга асосланиши;\n•\tинсон яшаш муҳитини сақлаш ва асрашни рағбатлантирувчи иқтисодий механизмнинг махсус элементларини ишлаб чиқишга асосланиши;\n•\tхалқаро иқтисодий ривожланишнинг анъаналарини баҳолашга асосланиши.\nБозорнинг муҳим хусусиятларидан бири ресурсларни хўжаликда самарали ишлатишни таъминлашга имкон беради, чунки у бойликларнинг тақчиллиги тўғрисида олдиндан нарх хабарини беради. Нефть, табиий газ, ўрмон ва бошқа табиий ресурсларнинг бозор нархи ва уларнинг тез-тез ўзгариб туриши бойликлардан самарали фойдаланишни бошқариш учун имкон туғдиради. Аслида ёқилғи турлари нархининг ошиб кетиши, аввало, уларни режали ишлатиш, энг муҳими, самарали ишлатишни талаб қилади, чунки жаҳон бозорида нефть маҳсулотлари нархининг кўтарилиши транспорт ҳаракатининг бироз бўлса-да камайишига таъсир этади, бу билан атроф - муҳитнинг ифлосланиш жараёнида ижобий ўзгаришлар содир бўлади, яъни ҳавога камроқ углерод ва бошқа чиқиндилар чиқарилади. Бироқ ресурсларнинг қашшоқланиши ва атроф - муҳитнинг ифлосланиши бозор механизмининг тез-тез ўзгаришига таъсир этади. Бундай вазиятда бозор нархлари кўпинча бузилган ҳолатни акс эттиради, реал сарф-харажатларни аниқ ифодаламайди, натижада талаб ва таклиф кўрсаткичлари ресурслар тақчиллигини тўғри ҳисобга олмайди; ресурслардан самарали фойдаланиш учун рағбатлантириш паст бўлади.\nШундай қилиб, бозор ёндашуви табиат муҳофазасининг фақат бир вазифасини, яъни табиий ресурслар билан таъминланишини баҳолашга имкон беради, қолган икки вазифаси – ўз-ўзини тозалаш ва инсонга табиий хизматлар кўрсатиш бозор тизимида акс этмайди.\nТабиий ресурсларни баҳолашда рента (немисча – қайтариб берилган) асосида ёндашув яхши натижалар беради. Рента ёндашуви ресурсларнинг чекланган ва ноёб турлари учун хос (масалан, ер, цитрус мевалар, баъзи саноат ишлаб чиқариш тармоқлари ва б.). Иқтисодий рента деганда, одатда, чекланган табиий ресурслардан фойдаланилгандаги (ёки ижара) ҳақ - баҳо тушунилади. Бу вазиятда пассив таклиф негизидаги талаб рентани аниқловчи ягона таъсир этувчи омил сифатида олдинга чиқади. Иқтисодий рентани кўпинча ресурс эгасининг ундан фойдалангандан оладиган рента даромади маъносида ҳам қўллаш мумкин.\nЕр ресурсларини баҳолашда рента ёндашуви кўпроқ самара беради. қуйидаги формула асосида аниқлаш мумкин: РR:r. Бунда: R- йиллик рента катталиги; r – коэффициент.\nФараз қилинишича, R рента маълум бўлмаган муддатга олинди, дейлик, r коэффициенти кам бирлик сифатида олинади, унинг катталиги банк (ссуда) фоизи билан кўпинча боғланади. Масалан, агарда ҳар йилги ер участкасининг рентаси 10 минг сым бўлса, ссуда (қарз) фоизи 10% га тенг деб олинса, у ҳолда жой нархи 100 минг сўмга тенг былади. Бу ҳолда ер ресурси баҳоси банкка қўйилган капитал маблағ ўлчамига кўпинча тўғри келади, бу баҳо рента катталигига тўғри келадиган ҳар йилги даромад миқдорига баробар бўлади.\nТабиий ресурсларнинг турлича сифатга эга бўлиши табақалашган рента ёндашувини қўллашга имкон беради. Юори сифатли табиий бойликлар (маҳсулдорлиги юқори бўлган ер, шўрланмаган тупроқ, руда миқдори кўп бўлган тоғ жинси ва б.) бошқа шароитлар бир хил бўлган вазиятда (замонавий жиҳоз ва ускуналар, самарали технология, малакали мутахассислар ва б.) қашшо ёки самараси камро бўлган ресурсларга нисбатан иқтисодий натижалари юқори бўлган кўрсаткичга эришишга имкон беради. Шўрланган тупроқларда пахта, шоли, полиз экинлари ҳосилдорлиги энг камлиги (пахта ҳосилдорлиги гектарига 5-12 ц, шоли 10-15 ц), шўрланмаган тупроқларда эса энг кўплиги (пахта ўртача гектарига 30-40 ц, шоли 50-70 ц) билан тавсифланган ҳолда табақалашган рента нархи ҳам юқорилиги билан фарқланади.\nХудди шундай самара ресурсларнинг жойлашуви ва транспорт омилида ифодаланади. Масалан, қишлоқ хўжалик ерлари ва тегишли транспорт турлари йирик шаҳар яқинида жойлашганлиги уларнинг юқори даражадаги баҳога эгалигидан дарак беради.\nTeglar: и1179тисодий табиий билан экологик 1203ам ба1203олаш мумкин фойдаланиш ишлаб беради маълум Табиий 1179илиш бўлади жи1203атдан катта рента му1203офаза бош1179а бўлган\nТабиат ва табиий ресурсларни иктисодий баҳолаш\nРекреация ресурсларидан унумли фойдаланиш ва уларни муҳофаза қи ...\nТабиатдан фойдаланиш иқтисодиёти фанининг илмий-назарий асослари\nРекреация ресурсларидан оқилона фойдаланиш ва уларни муҳофаза & ...\nЕрларни баҳолаш, иқтисодиёт тармоқларида унинг аҳам ...\nЕрларни иқтисодий баҳолаш ва уни ўтказиш услубияти\nТабиат билан жамият ўртасидаги ўзаро муносабатлар\nБиологик ресурслардан фойдаланиш ва муҳофаза қилиш


АҚШ Давлат котиби ўринбосари: «Афғонистонда хавфсизлик соҳасида бўшлиқ пайдо бўлмайди, деб ишонаман”\n08:46 / 25.07.2015\nТошкентга ишчи сафар билан келган АҚШ Давлат котибининг Жанубий ва Марказий Осиё бўйича биринчи ўринбосари Ричард Хоугланд Ўзбекистон ташқи ишлар вазири Абдулазиз Комилов билан учрашув ўтказди.\nХоугланд бу учрашув натижалари бўйича журналистларга баёнот берди.\n“Туркистон-пресс” ахборот агентлигининг маълум қилишича, Хоугланд Абдулазиз Комилов билан музокаралар жуда сермаҳсул бўлганини таъкидлаб ўтди. Музокараларда савдо-иқтисодий, гуманитар ва бошқа соҳалардаги икки томонлама муносабатларнинг истиқболлари ҳамда халқаро ва минтақавий характердаги баъзи масалалар муҳокама қилинди.\nМузокаралар давомида, шунингдек, Янги Ипак йўли концепцияси ҳамда АҚШнинг бу Ипак йўли минтақадаги барқарорлик ва фаровонликка қандай хизмат қилиши борасидаги қарашлари муҳокама қилинди.\nУчрашувда, шунингдек, Афғонистон билан боғлиқ масалалар, хусусан, бу мамлакат томонидан Марказий Осиёга солинаётган таҳдидлар ҳақида сўз юритилди.\n“Мен эҳтиёткорликни талаб қиладиган муайян хавф даражаси борлигини инкор этмайман. Ва албатта ИШИД борасида синчков бўлиш керак.\nАфғонистонда хавфсизлик соҳаси борасида бўшлиқ пайдо бўлмайди деб ишонаман – мен бу борадаги хавотирланишни тушунаман. АҚШ ва бизнинг халқаро ҳамкорларимиз Афғонистонда талаб этилган ҳарбий операцияларнинг катта қисмини виждонан ва рўйирост бажардилар”, деб айтмоқда Хоугланд.\n“Ўзбекистоннинг Афғонистоннинг ривожланишига қўшган ҳиссаси сифатида Ҳайратондан Мозори-Шарифгача қурилган темир йўл қурилишини айтиш мумкин. Бу Афғонистондаги темир йўл тизимини ривожлантиришдаги биринчи қадам бўлди. Ўзбекистондан Қобулга электр энергия тақдим қилиниши бу ёрдамга яна бир мисол бўла олади”, деб таъкидлади дипломат.


Кения Air France самолёти бортида шубҳали буюм топилгани ҳақидаги хабардан “бомба” сўзини олиб ташлади\nКениянинг аэропортлар бошқармаси Air France самолёти бортида шубҳали буюм топилгани ҳақидаги хабардан “бомба” ва “портловчи модда” деган сўзларни ўчириб ташлади, деб хабар бермоқда Associated Press ахборот агентлиги.\nБошқарманинг фейсбукдаги саҳифасида дастлаб мамлакат хавфсизлик хизматлари портлатишга уринишнинг олдини олиб, бомбани хавфсиз жойга олиб кетгани ҳақида маълумот жойлаштирилган.\nКейинроқ хабарга тузатишлар киритилган, унга кўра “шубҳали буюм” аэропорт ташқарисига олиб чиқиб кетилгани айтилган. Воқеа тергов қилинмоқда.\nAir France авиакомпаниясининг Маврикий — Париж рейси бўйича парвоз амалга ошираётган самолёти унинг ҳожатхонасида шубҳали буюм топилгандан кейин Кениянинг Момбаса аэропортида фавқулодда қўнишни амалга оширган. Самолётда ҳаммаси бўлиб 459 йўловчи ва 14 нафар экипаж аъзоси бўлган, уларнинг барчаси эвакуация қилинган.


Гурбангули Бердимуҳамедов Мари вилоятидаги чўпонлар қўтонига ташриф буюрди - Daryo\n13:58, 04.01.2022 49180\n2022 йилнинг биринчи иш кунида Туркманистон президенти Гурбангули Бердимуҳамедов Мари вилоятига ташриф буюрди. Бу ҳақда ТДҲ давлат агентлиги хабар берди.\nФото: ТДҲ давлат агентлиги\nМаълум қилинишича, Бердимуҳамедов вертолётда «Galkynyş» газ конига ташриф буюрган. Бу ерда уни «Туркменгаз» давлат концерни Табиий газ илмий тадқиқот институти директори, «Туркменгеология» давлат корпорацияси раиси, «Туркменгаз» давлат концерни раиси ҳамда мамлакатдаги ёнилғи-энергетика комплексига масъул Вазирлар Маҳкамаси раиси ўринбосари Ш. Абдураҳмонов кутиб олган.\nБердимуҳамедовга мазкур ҳудудда аниқланган истиқболли конлар, уларни ўзлаштириш усуллари ҳақида батафсил маълумот акс эттирилган чизма ва схемалар тақдим этилган. Репортажда таъкидланишича, углеводородга бой ресурслардан самарали фойдаланиш, шунингдек, мазкур соҳадаги кенг кўламли лойиҳаларни атроф-муҳитга зарар етказмасдан амалга оширишга оид масалани ҳал этишда энг илғор технологиялардан фойдаланилган.\nШу билан бирга, Bloomberg агентлигининг маълум қилишича, Туркманистонда атмосферага чиқарилаётган металл бутун дунё учун жиддий хавфни юзага келтирмоқда ва иссиқхона газини чиқариш бўйича Туркманистон фақатгина АҚШ ва Россиядан кейин туради.\nШундан сўнг, Гурбангули Бердимуҳамедов Мари вилоятидаги яйловлар ҳолати билан танишган ва Довлран Язлиев чўпон лагерига ташриф буюрган. Чўпон «ғурур билан халқ етакчиси бу ерларга мўл-кўллик олиб келганини — охирги кучли ёмғир дала ўсимликларининг ўсишига фойдали таъсир кўрсатишини, бу айниқса, майда кавш қайтарувчи ҳайвонларнинг хавфсиз қишлаши учун муҳим эканлигини таъкидлаган».\nАввалроқ Ашхободда Гурбангули Бердимуҳамедовнинг шеърига бағишланган махсус конференция ўтказилгани, Гурбангули Бердимуҳамедов Туркманистонда нефть-газ комплекси назоратини ўғлига топширгани тўғрисида хабар берилганди.\nГурбангули Бердимуҳамедов мунажжимлар башорати асосида 2022 йил учун тавсиялар берди\nБердимуҳамедов Ахал вилоятида иккинчи тўқимачилик мажмуасини очиб берди (фото)\n22:21, 27.04.2022 60031\n12:05, 25.04.2022 70769\n22:34, 22.04.2022 54134\n11:55 Бугун 121\n11:40 Бугун 779\n11:34 Бугун 1151\n11:13 Бугун 2183\n14:47, 19.05.2022 58384\n17:45, 19.05.2022 51543\n18:50, 19.05.2022 51357\n07:30, 20.05.2022 49490


26 сентябр 2021, Тошкент вақти: 08:26\nСундсвал шаҳар суди Обид қори Назаровга нисбатан суиқасдни амалга оширишда айбдор, деб топилган Юрий Жуковскийга умрбод қамоқ жазосини берди. Суд ҳукми 1 март куни Швеция расмий матбуотида эълон қилинди. Назаровнинг яқинлари ҳукмдан қониққани, аммо буюртма қотиллик ортида тургани даъво қилинган Ўзбекистон сиёсий режимининг вакиллари жазоланишини талаб қилишда давом этишини айтмоқда.\nОбид қори Назаровнинг ўғли Довудхон Обидхон ўғли Озодлик билан суҳбатда ҳукмдан рози эканини айтди:\n- Биз аслида умрбод қамоқ жазоси берилсин, деб даъво қилган эдик ва даъвоимиз қондирилганидан мамнун бўлдик. Жуковский бу жазога лойиқ эди, деб ҳисоблаймиз. Лекин, бу билан иш тугамайди. Чунки, Жуковский бу жиноятни бир ўзи ижро этмаган. Унинг ортида бу жиноятни буюртма қилган шахслар бор ва уларнинг исми маълум. Прокурор такрор айтиб келганидек, бу буюртма ортида Ўзбекистон сиёсий режими турибди, деган жуда жиддий даъво бор. Шу боис, тергов ва суриштирув давом этади. Аммо, бугунги ҳукм бундай даҳшатли жиноятни содир этганлар жазосиз қолмаслигига жиддий бир ишорат бўлди, - дейди Довудхон.\nАйни пайтда у отаси - ҳануз шифохонада қолаётган уламо Обид қори Назаровнинг соғлигига оид саволларга ҳам жавоб берди.\nҚуйида Довудхон Обидхон ўғли билан суҳбатни тингланг:\nЎзбекистон фуқароси Юрий Жуковскийга чиқарилган 18 йиллик қамоқ жазосидан ҳам ҳимоя томони, ҳам қоралов томони киритган аппеляция аризаси юзасидан маҳкама 9 февраль куни бошланган эди.\nШвеция прокурори Кристер Петерссон ҳам 18 йиллик жазо бир умрлик қамоқ жазосига ўзгартирилишини талаб қилган. Петерссон айблов хулосасида Ўзбекистон ҳукуматини тўғридан-тўғри айбламаган бўлса-да, Жуковский суиқасдни “Ўзбекистон ҳукумати буйруғига кўра” амалга оширгани хусусидаги иддаоларни илгари сурганини билдирган эди.\nШвециялик журналистларнинг айтишича, сўнгги ҳукмда бу жиноятнинг "хориждан буюртма қилингани" қайд этилган, аммо прокурорнинг асосий иддаоси - бу жиноят ортида Ўзбекистон ҳукумати турибди, деган даъво ҳукм матнига киритилмаган.\nШвеция қонунларига биноан, умрбод қамоқ жазосига ҳукм қилинган маҳбуслар 10 йилгача жазони енгиллатиш ёки бошқа турдаги сўровлар билан судга мурожаат қилиш ҳуқуқидан маҳрум этилади. Ҳозир бу давлатда умрбод қамоқ жазосига ҳукм қилинган жами 200 га яқин маҳбус бор.\n37 яшар Жуковский ўтган йилнинг 25 августда Россиядан Швецияга экстрадиция қилинган эди.


Хотин жинсий алоқани хохламаса – КУН УЗ\nГлавная / Жамият / Хотин жинсий алоқани хохламаса\nanvarj63 19.10.2019\tЖамият Comments Off on Хотин жинсий алоқани хохламаса 110 Показы\nНега аёл эркакни хоҳламайди? Агар хотин эри билан жинсий алоқада бўлишдан бош тортса, нима қилиш керак. Жуфтлик бурчи Психолог маслаҳати Видео: хотини яқинликни хоҳламайди. Яхши ва дадил хотин.\nАфсуски, кўплаб эр-хотинлар самимий ҳаётларида қийинчиликларга дуч келишади ва баъзи эрлар хотинлари мутлақо темпераментли эмасликларидан шикоят қиладилар. Шунга қарамай, аёлнинг жинсий фаолияти паст даражада бўлганида, бу жуда кам учрайдиган ҳолат. Кўпинча, хотинини совуқ ёки деярли қўрқинчли деб биладиган эрлар унинг севгилиси борлигини билиб ҳайратда қолишади. Нима учун бу содир бўлмоқда ва ундан қандай қочиш керак?\nШундай қилиб, аёл ўз шериги билан яқинлашишдан қочиши мумкин бўлган энг аниқ ҳолларни кўриб чиқинг.\nСиз жуда узоқ вақт бирга бўлдингиз, ҳис-туйғуларингиз совиди\nСиз биринчи ойда бирга бўлмадингиз ва аввалги суғурта, шубҳасиз, аллақачон қолдирилган. Баъзи эр-хотинлар ва бир неча йил бирга яшаганларидан сўнг, ўзаро муносабатларида эҳтиросни сақлайдилар ва бир-бирларининг ҳис-туйғуларини “иситадилар”, аммо бунинг учун ўзаро хоҳиш, доимий тасаввур ва ташаббус кўрсатиш керак – кўп одамлар учун бу деярли имконсиз иш. Ва шунга қарамай шуни таъкидлаш керакки, сиз узоқ вақт бирга бўлган бўлсангиз ҳам, муносабатларингизда экстраваганза содир бўлмайди ва сиз ушбу ҳолатни тўғирлаш учун ҳеч нарса қилмайсиз, бу сизнинг муносабатларингиз учун ҳамма нарса йўқолган дегани эмас. Агар сиз ҳали ҳам битта том остида яшасангиз, унда сиз вазиятни тўғирлаш имконига эгасиз. Эсингизда бўлсин, ҳаёт ва одат кўплаб жуфтларнинг муносабатларидаги уйғунлик учун душманга айланган ва агар хоҳласангиз, буни ўзгартиришингиз мумкин.\nХотин ҳомиладор ёки яқинда туғилганидан кейин ҳали чиқмаган\nКичкинтойни кутиш даври ва ҳаётнинг биринчи ойлари кўпинча кўпчилик жуфтликлар ҳаётидаги бахтли даврга айланади. Ва шунга қарамай, ушбу ойларда кўплаб эр-хотинлар шахсий ҳаётларида баъзи чекловларга дуч келишга мажбур бўлишади. Ҳар бир эр бу вазиятга сабр-тоқат билан муносабатда бўлмайди, бу оилада низоларни келтириб чиқаради ва аёлни яна қайтаради. Эътибор беринг, ҳомиладорлик пайтида жинсий алоқадан воз кечиш аёлнинг инжиқлиги эмас, балки шифокорнинг жиддий тавсияси! Сиз хоҳлаган қадар исботлашингиз мумкин, унинг рафиқаси билан бирга ишлайдиган аёл ҳомиладорликнинг бошланиши билан уларнинг шахсий ҳаётининг сифатини ўзгартирмаган, аммо унутманг, ҳар бир организм индивидуалдир ва сизнинг ҳикоянгиздан фарқли ўлароқ, хотинингиз дўсти билан жинсий алоқада бўлганидан кейин касалхонада қандай ётганини айтиб бериши мумкин. эри. Баъзида, ҳақиқатан ҳам, аёл гинекологнинг раҳбарлигисиз ҳам эри билан яқинлашишни рад қилиши мумкин. Эҳтимол, у интуитив равишда бу ҳомиладорлик ва чақалоқ учун қўрқувга энг яхши таъсир кўрсатмаслигини сезади (бу шубҳани кечиринг, у яхши бўлишини хоҳлайди) ёки унинг либидоси пасайган ва у ҳақиқатан ҳам жинсий алоқани жирканч қилишни хоҳламайди. Иккинчи вариант, ҳақиқатан ҳам, кўплаб ҳомиладор аёллар орасида кенг тарқалган ва улар бу ҳақда ҳеч нарса қила олмайдилар.\nТурмуш ўртоқларнинг барча кучлари оила ёки иш томонидан олиб кетилади\nХотин ишда ёки оилавий ишларда шу қадар чарчаганки, у шунчаки ҳаёт соҳаси учун жисмоний кучга эга эмас. Дунйода ҳамма нарсани бажара оладиган ва ажойиб ҳис қиладиган аёллар бор, улар кун давомида деярли бир дақиқа ҳам ўтиришмайди. Кўпинча, бундай бақувват одамлар гиперактив қизлардан ўсиб чиқади. Ва шуни ҳам унутмангки, бежиз эмас, аксарият аёллар асоссиз равишда заиф ва мўрт эмаслар. Албатта, бу эр ва вақти-вақти билан жинсий алоқада бўлишлари учун улар ишда ва уйда ҳеч нарса қилишнинг ҳожати йўқ дегани эмас, лекин барибир кўпинча улар ўзлари қила олмайдиган мажбуриятларни олишга мажбур бўлишади.\nОдатда қайси оилалар бу муаммога дуч келишади? Биринчи вариант: эрталаб хотини ишга кетади, у эрда куннинг кўп қисмини меҳнат вазифаларини бажариш билан ўтказади. У уйига эри билан бир вақтнинг ўзида келади (ҳатто бироз олдинроқ). Ишдан сўнг, у печкага кириб, кечки овқатни пиширади, кичик ишларни қилади, боланинг дарсларини текширади ёки диванда ўтириш каби бошқа нарсаларни қилади. Эр ишдан кейин нима қиляпти? У турмуш ўртоғи мутлақо тўсиқсиз “аёл вазифалари” билан шуғулланаётганига ишониб, дам олади. Дам олиш ва иш кунидан кейин кучга киргандан сўнг, эркак жинсий эксплуатацияга тайёр, унинг ҳаётдаги шериги эса фақат битта нарсани – ухлашни хоҳлайди. Баъзи эрлар жинсий алоқа ишламаяпти, “ётиб дам олинглар”, деб ғазабланишади, лекин аёл шундай деб ўйлайди – нима деса ҳам, ҳеч бўлмаганда жисмоний фаолият кўрсатиши керак. Агар аёл кун давомида жуда чарчаган бўлса, унда яқинлик ҳақидаги фикрлар уни умуман ҳаяжонлантирмайди ва у тасаввур қилиши мумкин бўлган энг ёқимли расм – бу иссиқ ҳаммом ва ширин туш.\nПред. Шоми Хуҷанд ошхонаси Душанбе шаҳрида\nСледующая Хотин ҳақида шерлар


Жек Николсоннинг машҳур болтаси 175 минг долларга сотилди - xabar.uz\nЖек Николсоннинг машҳур болтаси 175 минг...\n02.05.2022 22:34 0 1647\n«Шуъла» фильмидан кадр.\nАҚШдаги аукционда Жек Николсоннинг қаҳрамонига («Шуъла», 1980) тегишли болта сотилди. Болта саҳнасини киноасарни томоша қилганлар унутмасликлари аниқ.\nБолтани савдога Gotta Have Rock and Roll аукционлар уйи қўйди. TMZ портали ёзишича, болта 140 минг долларга сотилди, комиссия тўловлари билан янги эгасига 175 минг долларга тушди.\nКимошдида 12 киши Николсоннинг болтасига харидор бўлди. Якуний нархни «Шуъла» фильмининг ашаддий мухлиси — муваффақиятли тадбиркор айтди.\nКинода Николсон эшикларни бузиб юрган болта аслида резина ва пенопластдан ясалган.\n«Шуъла» — ёзувчи Стивен Кинг романи асосида кинорежиссёр Стенли Кубрик 1980 йилда суратга олган хоррор жанридаги фильм. Бош ролларни Жек Николсон, Шелли Дювал ва Дэнни Ллойдлар ижро этган ушбу фильм жуда оммалашган, ҳанузгача ушбу жанрдаги энг яхши киноасарлардан саналади.


Қадринг шунча арзонми, инсон? / Ўзбекистон янгиликлари, энг сўнгги хабарлар\n18 ноябр 2013, 18:28 4033 кўрилди\nСуд ҳукм – фақат жазолашгина маҳкум этувчи ҳужжат эмас, пировардида,ижтимоий тарбия чораси ҳамдир. Шу боис айбдорки бор - дарҳол панжара ортига раво қилинавермайди. Қонунчиликда, содир этилган қилмишнинг ижтимоий аҳамиятидан келиб чиқиб, тегишли енгилликлар берилиши алоҳида қайд этилган. Бекзод Ғаниевнинг эса қонунда кўрсатилган бундай енгилликларда “ҳақи қолмаганди” ҳисоб.\nДастлаб у 1999 йилда Жиззах вилояти судининг ҳукми билан жиноий уюшма ташкил этиш, тақиқланган ташкилотлар тузиш ва раҳбарлик қилиш ҳамда миллий, ирқий, этник ва диний адоват қўзғаш жиноятларини содир этишда айбдор деб топилиб, 16 йилга озодликдан маҳрум этилганди. Ўшанда Жиноят кодексининг 71-моддасида кўзда тутилган норма унинг жонига оро кирганди. Маълумки, айни моддага кўра, айбдор содир этган қилмиши моҳиятини теран тушуниб, чин кўнгилдан пушаймонлик билдирса ва жиноятни фош этишга ёрдам берган бўлса, жазодан озод этилиши мумкин...\nШу тариқа Б. Ғаниев узоқ муддатли реал жазодан қутилиб қолганди. Орадан уч-тўрт йил ўтди. Бу вақт мобайнида тирикчилик важҳида қўшни республикага тез-тез қатнаб юрган Бекзод яна ўтмишини қўмсаб қолди, чоғи...\nГап шундаки, қўшни юртда у аввалдан таниш бўлган Тоҳир Ибрагимов билан топишади. Т. Ибрагимов фундаметалистик ва эстермистик руҳдаги дунёқарашдаги кимса бўлиб, имконияти борича тарафдорларини кўпайтириш ҳаракатида эди. Бекзоднинг яна пайдо бўлиши унинг учун айни муддао эдики, бор маҳоратини ишга солиб, йигитни осонгина таъсирига туширди. Бекзоднинг Т. Ибрагимов таъсирига осонгина тушишининг яна бир сабаби бор эди. Гап шундаки, озодликка чиққандан кейин маълум вақт ўтиб,Б.Ғаниев норасмий равишда фаолият кўрсатаётган “Салафий” оқими таъсиридаги кимсаларга (улар эндиликда жиноий жавобгарликка тортилган) дуч келган, уларнинг “амру маъруфларидан” яхшигина гангиб юрганди. Т. Ибрагимов эса Бекзодга гўёки тўғри йўл кўрсатди:\n“Салафий” оқими тутган йўл нотўғрилигини таъкидлаш баробарида ўзларининг гўёки тўғри йўлида бардавом бўлиши лозимлигини таъкидлайди. Ҳатто ғамхўрлик кўрсатиб, ўзи имомлик қилаётган масжидга норасмий ишга олади, ойига 640 АҚШ доллари миқдорида мояна беради...\nБекзод Ғаниевнинг қўшни юртга серқатнов бўлиб қолгани ҳуқуқни муҳофаза қилувчи идора ходимларини бефарқ қолдирмасди, албатта. Негаки, у жиноий жазони ўтишдан озод этилган бўлса-да, диний эстремистик оқимларга мойил шахс сифатида махсус рўйхатга олинган бўлиб, вақти-вақти ички ишлар идораларига учраб, тегишли қайддан ўтиб бориши шарт эди-да. Бекзод эса бу тартиб-қоидани бора-бора ёдидан чиқарди,гўё... Шу ўринда тан ва онг жароҳатини қиёслашга тўғри келади. Одамнинг бирор аъзоси оғриса, муолажалар ёрдамида тезда дарддан халос бўлиши мумкин. Бироқ онг жароҳати давосига вақт ва соғлом мулоқот талаб этилади. Бекзодга ўхшаган онги жароҳатланганларнинг вақти-вақти билан ички ишлар идорасига бориб,тегишли қайд ва суҳбатдан ўтиб туриш мажбурияти ана шундай чоралар сирасига киради. Бундан бўйин товланиш бошландими, демак, онг жароҳати яна қайта ҳуруж қилаётганини англатади.\nОзодлик ҳавосидан баҳрамандлик ва собиқ сафдошлари билан қайта топишиш натижасида Б. Ғаниев ялонғоч қўлга тутқич бермайдиган даражага етиб қолган экан. Ҳуқуқни муҳофза қилувчи идорага чақирилиб, юриш-туриши-ю қўшни юрт чеграсида тез-тез пайдо бўлиши сабаби сўралганида қатор важ-карсонлар\nкўрсатдики, мутасаддилар унинг гапига ишонган бўлиб, арқонни узунроқ ташладилар. Ва бу нарса кўп ўтмай натижа берди. Унгача Бекзод “раҳнамоси” Тоҳир Ибрагимовдан олган топшириқ, шунингдек, фаолияти таъқиқланган “Салафий” оқимининг қозоғистонлик раҳнамоси “Абу Муҳаммад Ринат” – “Ринат домла”нинг маъруза-даъватларини тошкентлик биродарлари ўртасида махфий равишда тарғиб ва тарқатиб юраверди. Қачонки сафдошларидан бири бўлган Алишер Қодирохунов қўлга олингач, қонунга хилоф равишда, айланма йўллар орқали қўшни республикага қочиб кетади. Уёқда паноҳ топган сафдошлари, минг чиранмасин, барибар уни қонун олдида жавоб беришидан сақлаб қола олишмади.\nЎтган йилнинг декабрь ойида Бекзод Ғаниев қўшни мамлакатнинг ўзида қўлга олинди... Унинг Тошкентда истиқомат қилиб келган уйи тинтув қилинганда бир дона “Пентьюм - 4” компьютери топилиб, унинг хотирасига айрим араб давлатлари олимлари, қозоғистонлик “Ринат домла”нинг даъват ва илмий қарашлари жойлаштирилгани аниқланди. Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг экспертлик гуруҳи бу даъват ва маърузалардан оммавий тарзда фойдаланиш ва тарқатиш мақсадга мувофиқ эмаслиги ҳақида хулоса бердилар. Шу ва бошқа инкор этиб бўлмас далиллар асосида Бекзод Ғаниевнинг содир этган жиноятлари тасдиқланиб, саккиз йилга озодликдан маҳрум этилди. Бекзод Ғаниев билан боғлиқ жиноят ишининг қисқа баёни шу. Тафсилотларга\nкўп-да берилмадик. Сабаби аён: жиноят тафсилотидан кўра ундан тегишли хулоса чиқариш муҳим, токи, бир шахснинг содир этган қилмиши бошқаларга сабоқ вазифасини ўташи лозим.\nМамлакатимизда инсон ҳуқуқлари олий қадрият ҳисобланади. Бекзод Ғаниевнинг яқин ўтмиши бунга яққол мисол. Унинг аввалги жинояти, гарчи ўн олти (!) йиллик озодликдан маҳрум этиш жазосига лойиқ топилса бўлса-да, қилмишининг ижтимоий хусусияти, ёши ва, айниқса, айбига чин кўнгилдан пушаймонлиги эътиборга олиниб, унга озодлик раво кўрилганди. Бу адашиб, зарарли оқимлар таъсирига тушиб қолганлар учун ҳаётда ўз ўрнини топишига берилган катта имконият аслида. Қонун тили билан айтганда,инсоннинг яшаш, меҳнат қилиб, муносиб ҳаёт кечириш ҳуқуқини амалда таъминлаш ҳисобланади. Бу қонунларимизда кечиримлилик, инсонпарварлик ғоялари қанчалик акс топганини яна бир бор кўрсатади. Қисқа айтганда, бунинг отини ИНСОН ҚАДРИ дейилади. Муқаддас динимиз моҳиятида ҳам инсон қадр-қимматини эъзозлаш ётади.\nЗеро, инсон – Яратганнинг мукаррам мавжудотидир.\nДинни ниқоб қилиб олган ғаламис кимсалар эса ўзларининг тор манфаатлари йўлида мукаррам зот ҳисобланган инсонни қурбон қилишдан тап тортишмайдики, ақидапарастликнинг хавфли жиҳати ҳам шунда. Бунга ҳам Бекзод Ғаниевнинг қисмати яққол мисол эмасми?! Шу нуқтаи назар келиб чиқиб,Бекзодга ўхшаганларга савол бергимиз келади: қадринг шунча арзонми, инсон?\n19 ноябр 2013, 13:51\nкилмиш кидирмиш деб шуни айтадида.


6 ой аввал 2176 Абдулазиз Мўмин\nПайғамбаримиз Муҳаммад мустафо соллаллоҳу алайҳи васалламнинг мўъжизалари бошқа пайғамбарларнинг мўъжизаларидан ўзининг икки жиҳати билан ажралиб туради. Биринчиси Қуръони Карим мўъжизаси бўлса, иккинчиси у зот мўъжизаларининг кўплиги ва ёрқинлигидир. Қайси пайғамбарга бир мўъжиза берилган бўлса, Пайғамбаримиз алайҳиссаломга унга ўхшаши ёки ундан каттароғи берилган. Уламолар мана шу жиҳатга эътибор қаратиб айтадиларки, Аллоҳ таоло Одам алайҳиссаломни башариятнинг отаси қилиб яратган бўлса, Пайғамбаримиз алайҳиссаломнинг кўксларини очган. Аллоҳ таоло Идрис алайҳиссаломни олий маконга кўтарган бўлса, Пайғамбаримиз алайҳиссаломни дунё осмонидан юқорига – Меърожга олиб чиққан.\nРасулуллоҳ соллаллоҳу алайҳи васалламнинг мўъжизалари кўп эди. Қуръони Карим бошидан охиригача тўлиқ мўъжиза. Муҳаққиқ уламолар наздида Кавсар сураси каби уч оятли қисқа бир сура ёки шу миқдордаги битта оят мўъжиза бўлади, дейдилар. Чунки Аллоҳ таоло: «..унга ўхшаш бир сура келтиринглар...», деган. Баъзилар қисқами, узунми – қандай бўлишидан қатъий назар, Қуръоннинг ҳар бир ояти мўъжизадир, агарчи бир ёки икки калимадан иборат бўлса ҳам, дейдилар.\nҚуръони Каримнинг мўъжизавийлиги унинг балоғати ва назми билан эканини олдин ҳам айтиб ўтган эдик. Кўпинча, битта суранинг ўзида мазкур икки хусусият билан бирга ғайб илмига тегишли хабарлар ҳам мужассам бўлади. Бундай хабарларнинг ўзи алоҳида мўъжиза ҳисобланади. Натижада мўъжизалар сони янада кўпаяди. Қуръони Каримдан ташқари, Набий соллаллоҳу алайҳи васалламнинг ўзларидан содир бўлган ҳадиси шарифлар, мўъжизалар ва ғайб ҳақидаги хабарларни ҳам санаб адоғига етиш қийин.\nРасулуллоҳ соллаллоҳу алайҳи ва васалламнинг мўъжизалари очиқ-ойдин эди. Бошқа пайғамбарларнинг мўъжизалари ўз замонларидаги шароит ва вазиятга мувофиқ тушарди. Мусо алайҳиссалом даврида сеҳр авж олган эди. Аллоҳ таоло у зотни замондошлари даъво қилган нарсанинг жинсидан бўлган, лекин уларнинг қудрати етмайдиган, уларникини йўққа чиқарадиган мўъжизалар билан қўллаб-қувватлади. Ийсо алайҳиссалом замонларида тиб илми юксалган эди. Аллоҳ таоло у зотга ўликларни тирилтириш, туғма кўр ва моховларни муолажасиз даволаш каби улар ожиз қоладиган мўъжизаларни берди. Бошқа пайғамбарларга ҳам ўз замондошларининг илмига қараб мўъжизалар ато этди.\nАллоҳ таоло Расули акрам Муҳаммад соллаллоҳу алайҳи васалламни пайғамбар қилиб юборганда арабларнинг илм-маърифатлари, жузъий ва умумий билимлари тўрт нарсадан иборат эди: балоғат, шеър, хабар ва коҳинлик. Аллоҳ таоло Расулига нозил қилган Қуръон мазкур тўрт турнинг ҳар бирида етиб бўлмас даражада юксакликда эди. Қуръонннинг балоғати, фасоҳати, қисқалиги уларнинг сўзлашиш услубига ўхшамас эди. Қуръоннинг ажойиб назмини, ўзига хос баёний йўналишидаги сирни араб нотиқлари, сўз усталари, хатиблари ва шоирлари тушуна олмай ҳайратда қолишди. Унинг ифода этиш йўли қайси вазнга тушишини била олмасдилар. Қуръон келажакда бўладиган ишлар, воқеа-ҳодисалар, яширин ва беркитилган сирлардан хабар берди. Унинг хабарлари рост ва тўғрилигини барча эътироф этди. Кези келганда энг ашаддий душманлар ҳам тан олди.\nҚуръон лафзи бир марта тўғри, ўн марта ёлғон чиқадиган коҳинликни бекор қилди. Унинг илдизини учар юлдузлар билан маҳв этди. Қуръон мозий хабарлари, ўтган умматлар, йўқолиб кетган халқлар ҳамда пайғамбарлар қиссалари ҳақида батафсил сўз юритади.\nЮқорида санаб ўтилган қуръоний мўъжиза турлари қиёмат кунигача боқий бўлиб, асрлар оша келадиган ҳар бир авлод учун ёрқин ҳужжат бўлади. Замонлар ўтган сари Қуръон хабар берган, Расулуллоҳ айтган сўзларнинг тасдиғи намоён бўлаверади. Иймон янгиланаверади, далиллар бир-бирини қувватлайверади. Кўз билан кўрган вақтда мўминларнинг ишончлари ортиб, кўнгиллари хотиржамлик топаверади.\nҚолган пайғамбарларнинг мўъжизалари вафот этишлари билан тўхтаб қолди. Пайғамбаримиз алайҳиссаломники эса Қуръони Карим сабабли абадий давом этади, йўқолмайди. У зот ўзларининг ушбу ҳадисларида шунга ишора қилганлар: «Бирор бир пайғамбар йўқки, уларга берилган мўъжизаларнинг ўхшашларига инсонлар иймон келтирмаган бўлса. Менга берилган мўъжиза Аллоҳнинг менга ваҳий қилган ваҳийидир. Қиёмат куни улар орасида эргашувчиси энг кўпи мен бўлишимни умид қиламан».\nҚуръон арабларни энг қисқа сурага ўхшаш сура келтиришга чақирганига мана қанча даврлар ўтди. Ундан бери илмлар тури, олимлар ва файласуфлар кўпайди. Янги фанлар кашф қилинди. Илмий изланишлар, танқид ва таҳлил ривож топди. Бироқ инсоният унга ўхшаш бир сура тўқиб чиқара олмади. Инсонларга жинлар ва бошқалар ёрдам берсалар ҳам, ҳеч қайсисининг қўлидан ҳеч бир иш келмайди, чунки Аллоҳ таоло: «Агар инсу жин ушбу Қуръоннинг ўхшашини келтириш учун бирлашиб, бир-бирларига ёрдамчи бўлсалар-да, унга ўхшашини келтира олмаслар», деб айт», деган.\nҚуръони Карим Аллоҳнинг каломи ва юборган ваҳийидир. Аллоҳ таолога бирор нарса ўхшамайди. Яратувчининг сифатлари, илми, ҳикмати, қудрати ва баёни худди Унинг Ўзи каби ўхшаши йўқдир.\n Бақара сураси, 23-оят.\n Арабларнинг насаблари, тарихлари ва тарихларида рўй берган воқеа-ҳодисалар ҳақидаги маълумотлар.\n Келажакда юз берадиган ишларни ва борлиқ сирларини билишни даъво қилиш.


ТУРМА ҲАМ КЎЗИНИ ОЧА ОЛМАГАН КЎРНАМАК… - 26 Сентября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Сентябрь » 26 » ТУРМА ҲАМ КЎЗИНИ ОЧА ОЛМАГАН КЎРНАМАК…\nТУРМА ҲАМ КЎЗИНИ ОЧА ОЛМАГАН КЎРНАМАК…\nЕТТИ КУН ОЗОДЛИКДА\nНавбатдаги қамоқ жазосидан озод бўлиб чиққан самаралик 25 ёшли Натан Терляев бир ҳафта ҳам одамга ўхшаб яшай олмади…\nАгар унинг тарихига назар солинса, биринчи марта 14 ёшида босқинчилик қилгани учун қамалганди. Ўшанда Натан кўчада кетаётиб дўстлари билан биргаликда 16 яшар йигитнинг бошига кучли жароҳат етказган. Жабрланувчи охир оқибат ногирон бўлиб қолганди. Аммо Натаннинг вояга етмаганлиги ҳисобга олиниб атиги икки йил муддатга озодликдан маҳрум этишган. Шериклари эса, вояга етган бўлганлари сабаб беш йилдан олишганди. Аммо Натан қамоқдан қутулиб чиқиб бир ой ҳам озодликда юра олмади. Уни дўконни ўмараётганда қўлга олишди. Яна ҳамтовоқларини ёнига олиб дўкондан бир яшик ароқ, колбаса ўғирлашга уринганди. Бу гал Натан тўрт йилга қамалди.\nОзодликка чиққанига ҳали бир ҳафта бўлмай, у бир ўсмир болани калтаклаб қўлидаги уяли телефонини тортиб олди. Бола ҳали ёш, милицияга сотишга қўрқади, деб ўйлади. Афсуски, болакай Натанни яхши танирди. Зудлик билан милицияга хабар бериб юборди. Энди Терляев беш йилни бўйнига илди…\nКим билсин? Қамоқ жонига текканми, беш йилдан сўнг уйга қайтгач, жиноят қилишни йиғиштиришга қаттиқ аҳд қилди. Шу кўйи бир йил тинч юрмоқчи бўлди…\nЭҳ, озодликка чиқиш маҳбус учун ҳақиқий байрам-да!.. Улфатлари билан бу кунни нишонламаса қандай бўларкин?..\nЙўқ, нишонламаса бўлмайди. Шу куниёқ бир яшик ароқ, майда-чуйда газаклар олиб шахсий квартирасига дўстларни таклиф этди…\nАниқ, ароқ ичига кириб бўшаша бошлади-ю, ёнидагиларнинг устидан кулишга тушди.\n— Вей, сизлар ҳам эркакми? — қичқирарди у хохолаб кулганча. — Эркакни эркак қиладиган ер армия эмас, турма, билдиларингми?!. Чунки у ерда бўшашганларни, сотқинларни жазолашади…\nОХИРИ ЙЎҚ ҚИЙНОҚЛАР\nНатаннинг бу камситишлари 18 яшар улфати Николай Ластовнинг ғашини келтирди.\n— Нима, турмада бўлмаган бўлсам, демак, мен эркак эмасманми? — дея Натанга ўқрайди Николай.\n— Албатта эркак эмассан. — жавоб қилди Натан. — Ҳали уйланганинг йўқ. Аёл нима эканини билмайсан… Умуман, ҳаммадан кўраям сен овозингни ўчирсанг бўларди. Зонада сенга ўхшаб кўп гапирадиганларниям аяб ўтиришмайди.\n— Менга қара, — Николай даст ўрнидан туриб Натаннинг тепасига келди. — Балки ўша турмадагилар аёл бўлмагани сабаб бир-бирлари билан ўйнашиб юришар-а? Балки, сениям татиб кўришгандир?..\nБу гап кайфи ошган Натанга ортиқча эди. Кутилмаганда ўрнидан қўзғалди-ю, Николайга ташланди. Ўнидагиларнинг ҳеч қайсиси уни тўхтатиб қола олмади. Бир-икки мушт тушириб, йигитчанинг башарасини қонга бўяган Натан тинчимади. Стол устидаги бўш шишани олиб бошига урди. Йигит ҳушидан кетиб йиқилди…\nНадоматлар бўлсинки, бу бошланиши экан. Натан шиша билан беҳуш ётган Николайнинг бошига бетиним тушираверди…\nСўнгра кийимларини ечиб олиб, оёқ-қўлини бойлади-да, устидан муздай сув сепди. Николай ўзига келди. Кўзини очгани ҳамоно шиша бошига бошқатдан келиб туша бошлади…\nЧарчади шекилли, Натан қолган улфатларга дўқ қилиб полда думалаб ётган Николайни зўрлашга буюрди…\nХуллас, даҳшатли қийноқлар икки кун давом этиб, пичоқлашлар билан якун топди. Йигит чидай олмасди. Қийнала-қийнала жон берди…\nНатан эса, мурдани ташлаб квартирасидан қочиб кетди…\nНатан шу кўйи бир йил танишлариникида яшириниб юрди. Ҳеч кимнинг кўзига кўринмай, уй ичида яшади. Лекин яхши биларди. Бир умр милициянинг кўзидан пана бўлиб яшай олмайди. Бир кун барибир қўлга тушади. Қолаверса, бу тахлит яшашдан кўра турмада ўтирган яхши…\nШуларни ўйлаб Натан ниҳоят бир қарорга келди. Ўзи милицияга бориб айбларини бўйнига олди. У руҳшунослар кўригидан ўтказилди. Негаки, Николайнинг танасига 40 маротаба пичоқ урилганди. Руҳшунослар ҳам, экспертиза ҳам бир хил хулосага келишди. Қотиллик жазавага тушиш оқибатида содир этилган…\nСуд қарорига кўра, Натан яна ўзининг "севимли” турмасига қайтарилди.


Янги йил остонасида байрамга тайёргарлик авжга чиқди. Жажжигина қизим атрофимда айланиб, менга ёрдамлашишга ҳаракат қиларди. Ўғлим эса негадир бир четда кайфиятсизгина ўтирибди. Хафалигининг сабабини билай, дедим.\n— Ҳа, болажоним, нима бўлди? — Баҳодир менга бир қараб олди-да, яна жимгина телевизор кўришда давом этди. — Бугун мактабда Қорбобо шунча совға берган бўлса, қара, ширинликларни, — дедим ҳалигина Қорбободан олган совғасига ишора қилиб.\n— Лекин дадам ваъда қилган совғасини олиб келмади-ку?!\nЎғлимнинг кайфиятини кўтариш учун дадасига қўнғироқ қилдим. Телефонни шошиб кўтарган хўжайиним: «Ҳа, бориб қоламан, бироз ишларим чиқиб қолди. Совғани ҳам олиб кетяпман», деб телефонни ўчирди. Гўшакни қўяр эканман, ўғлимни юпатишга киришдим.\n— Даданг, албатта, ваъдасини бажаради. Тур, ундан кўра, бизга ёрдамлашиб юбор.\nОз бўлса-да, юрагида умид уйғонган ўғлим аста жойидан силжиб, менга кўмаклашишга киришди. Лекин кўнгли сира ёришмасди. Эшик тиқ этса, югуриб борар, ўзи учун қадрли бўлган совғанинг келишини интиқ кутаётгани шундоққина билиниб турарди.\nЎғлимни хурсанд қилиш учун кеча сотиб олган янги кўйлакни беришнинг айни пайти деб ўйладим. Ошхона юмушлари, пишир-куйдир тугагач, икки фарзандим билан дастурхон атрофига ўтирдик. Чиройли безатилган совғамни уларга тутдим. Қизалоғим қўғирчоқни кўриб, бўйнимга осилди. «Раҳмат, онажоним», деб юзимдан ўпди. Лекин ўғлимнинг чиройи очилай демасди. «Ҳа, чиройли экан, лекин мактабга кийиб бўлмайди-ку бу кўйлакни», деб бир четга қўйди.\nШу пайт эшик қўнғироғи чалинди. Баҳодир ўрнидан ирғиб турди-да, дастакни тортди. Дадасининг келганини хаёл қилган ўғлим, қаршисидаги меҳмонларни кўриб қотиб қолди. Уни бағрига босиб, катта машина ўйинчоқ тутқазган буваси билан ҳам, бувиси билан ҳам кўришди-ю, индамайгина келиб жойига ўтирди.\nБаҳодир кутган совғанинг кечикаётгани мени ҳам ташвишга сола бошлади. Бир телефонга, бир соатга, бир эшикка қараб қўярдим.\nЎғлим кута-кута чарчади чоғи, «уйқум келди», деб хонасига кириб кетди. Унинг кўнглини фақатгина дадасининг совғаси кўтаришини тушунганим учун ҳам қаршилик кўрсатиш бефойдалигини билдим.\n...Эшик қўнғироғи чалинди. Қўлида кичкинагина сумка кўтариб, турмуш ўртоғим кириб келди. Сўрашиб улгурмасимдан, ичкаридан Баҳодир отилиб чиқди. Дадасининг бўйнидан қучоқлаб, юзига юзини босди. Ўзи учун аталган китобни қўлига олар экан, устига нима ёзилганига ҳам қарамай, бағрига маҳкам босди. Шунда унга дадасининг берган ваъдаси ва эътибори ҳамма нарсадан устунлигини тушундим. Кутган инсонимиз келгани ва ўғлимнинг совға олиб, ёришган чеҳрасидан кўнглим алланечук таскин топган бир он соат миллари ҳам Янги йил эшик қоқаётганини кўрсатди.\n🕔10:37, 03.07.2020 ✔146\n🕔10:31, 03.07.2020 ✔142\n🕔12:34, 26.06.2020 ✔255\n✔ 146 🕔 10:37, 03.07.2020\n✔ 142 🕔 10:31, 03.07.2020\n✔ 255 🕔 12:34, 26.06.2020\n✔ 249 🕔 12:26, 26.06.2020\n✔ 129 🕔 12:26, 26.06.2020


NUR-SULTAN. Кazinform - Маҳкумларнинг қариндошлари посилкаларни онлайн юборишлари мумкин, дея хабар беради Kazinform Polisia.kzга таяниб.\nҚариндошлар Қозоғистондаги 46 та жазони ижро этиш муассасасига посилка жўнатишлари мумкин, улардан бештаси маҳкумлар ва қамоққа олинганлар учун электрон терминаллар билан жиҳозланган. У 2019 йилда «Cоnveх» МЧЖ ва Қозоғистон Республикаси Ички ишлар вазирлигининг Жазони ижро этиш тизими қўмитасининг қўшма дастури доирасида ишга туширилган. Лойиҳа амалдаги қонунчиликка, жумладан, жазони ижро этиш муассасаларида рухсат этилган ашёлар ва озиқ-овқатлар рўйхатига асосланади.\nШундай қилиб, фуқаролар маҳсулотнинг яроқлилигидан қўрқмасдан танлашлари мумкин. Дўкон озиқ-овқат ва зарурий буюмларни йиғиш учун бевосита жавобгар бўлиб, бу тақиқланган маҳсулотларни олиб кириш ва коррупцияга оид ҳуқуқбузарликларнинг олдини олади. Янги технологияларни режимли муассасаларда сақланаётганлар ҳам ўзлаштирмоқда.\nБугунги кунга қадар махсус контингентдаги 4000 дан ортиқ маҳкум ва қамоққа олинганлар электрон шаклда харид қилишни бошлади. Улар жазони ижро этиш муассасалари ҳудудида жойлашган электрон терминаллар орқали озиқ-овқат ва энг зарур маҳсулотларга буюртма беришади.


Ўзбекистон Ёзувчилар уюшмаси » Нусратулло Жумахўжа . “Навоийни ўрганиш” масъулияти\nАсосий Адабий танқид Нусратулло Жумахўжа . “Навоийни ўрганиш” масъулияти\nНусратулло Жумахўжа . “Навоийни ўрганиш” масъулияти\nЎқилди: 1 145\n“Ўз АС”да “Навоийни ўрганиш” номли янги рукн очилди. Ундан мақсад Навоийнинг ғояларини, образларини, ижодининг маънавий-маърифий моҳиятини тарғиб-ташвиқ этувчи, улуғ шоир ҳаёти ва ижодига оид янги маълумотларни ёритувчи ихчам мақолаларни ҳафтаноманинг ҳар бир сонида эълон қилиб боришдир. Бу хайрли ташаббус Навоий шахсияти ва ижодиётини тадқиқ этишни, янада теранроқ англашни жонлантириш, мутахассис ҳамда мухлисларнинг бу борадаги саъй-ҳаракатларини фаоллаштириши тайин.\nАйни пайтда, ушбу рукнни узлуксиз давом эттириш ҳафтанома ижодий жамоаси учун ҳам, мутахассис ва мухлислар учун ҳам катта масъулият демакдир. Негаки, Навоий ҳақида ҳамма ҳам илмий ва оммафаҳм услубда ёза олмайди, ҳар ҳафта янги ҳамда янги маълумотни мужассамлаштирган бир мақолани топиш осон эмас. Обуна туфайли уйимда тўпланган тахламларни ҳисоблаб чиқсам, ўтган йили ҳафтаноманинг 52 та сони чиққан экан. Агар ҳар йили ҳафтанома шунча миқдордан чоп этилса, демак, “Навоийни ўрганиш” рукни остида бир йилда 52 та мақола босилиб чиқиши лозим. Агар ҳар мақолада бир илмий янгилик ёритилса, йил давомида газетхон Навоий ижодини ўрганиш юзасидан 52 янги маълумот билан танишар экан. Бундан ташқари, “Навоий гулшани” ва бошқа рукнлар орқали ҳам Навоий ижодиётини изчил ёритиб бориш кўзда тутилиши табиий. Аммо, ҳафта сайин чинакам илмий-оммабоп мақолаларни тайёрлаб етказиш уддаланармикин ёки тезкорлик ва шошилинчда хом-хатала мақолалар ҳам саҳифаларни забт этармикин ? Дастлабки чиқишлар бизда шундай хавотирни туғдирди.\nАйниқса, Ваҳоб Раҳмонов томонидан эълон қилинган “Фазилат васфида” (“Ўз АС”, 2014, 25 апрель) мақоласида чуқур текширилмаган, илмий асосланмаган, шубҳали маълумотлар мавжуд: “… нодирасон, нафрас, нафрасон Навоий томонидан ижод қилиниб, биринчи маротаба адабий муомалага киритилган сўзлардир. Қизиғи шундаки, бу уч сўз катта луғатларда учрамайди. Биз қизиқиб бир неча қадимий луғатларни ҳам кўздан кечирдик ва бу сўзларни учратмадик”. Афсуски, бундай фавқулотда дадиллик, қўлга тушган биринчи луғатни варақлашимиз биланоқ, авомни ишонтиришга мўлжалланганлиги аён бўлди. Мутахассис ва мухлислар қўлидаги энг бирламчи дастуриламал бўлган “Навоий асарлари луғати”нинг 464-бетида ўқиймиз: “Нодирасон а. – ф. Ягонадай, тенги йўқдай, нодира қатори”. Бор нарсани қандай йўқ дейиш мумкин ? В.Раҳмонов қайси “катта луғатлар”, қайси “қадимий луғатлар”ни “кўздан кечирган”, бу ҳақда ёзмаган.\nМасъулият – манба ва маълумот аниқ бўлишини тақозо этади.\nБундан ташқари, муайян сўзларнинг луғатларда йўқлиги уларни Навоий ижод этганлиги ҳақидаги фикрни тасдиқлаёлмайди: “Навоий асарларида учрайдиган юзлаб сўзларнинг ўзаги ўзга тиллардан олинган бўлса-да, улар эски луғатларда қайд этилмаган. Шундан хулоса чиқариб айтиш мумкинки, уларни Навоийнинг ўзи ижод қилган”. Ниҳоятда юзаки хулоса. Бундай хулоса чиқариш илмий мантиққа зид. Биз Навоий тилига, Навоий даври луғатларига бугунги тилимиздан келиб чиқиб ёндашишимиз тўғри эмас. Навоий даври тил муҳитидан келиб чиқиб ёндашишимиз лозим. Ахир, Навоий истеъдоди шаклланган муҳитда форс, араб, туркий тиллари баравар муомалада, ўзаро фаол муносабатда эди. Навоий ва унинг замондошлари форс-араб манбаларини, масалан, исломга оид манбалар ёки Саъдийнинг “Гулистон” ва “Бўстон” асарларини аслиятда мутолаа-муҳокама этишган. Навоий замондошлари билан учала тилда бемалол сўзлашган, фикр алмашган, ёзишган. Биз луғатсиз тушунмайдиган сўзлар Навоий ва замондошлари учун оддий сўзлар эди. Шунинг учун улар эски луғатларда қайд этилмаган. Таваккалига “Навоийнинг ўзи ижод қилган” дейилган сўзлар Навоий муҳити ва ундан олдинги даврларда яшаган шоир-мутафаккирлар бадиий тил бисотида мавжуд эди. Рудакий, Низомий, Деҳлавий, Аттор, Румий, Саъдий, Ҳофиз, Жомий ва бошқа мутафаккирлар ижодий мероси қиёсий таҳлили асосида хулоса чиқарилса, ишонарли бўларди. Навоий шарафи жаҳон эстетик тафаккури тарихидаги маълум кашфиётларни унга ўзлаштиришга муҳтож эмас. Бу – илм шарафига ҳам номуносиб.\nМуаллифнинг мана бу хулосаси ҳам илмий мантиқ талабларига жавоб бермайди: “… мен Алишер Навоий сиймосида бири иккинчисидан улуғ икки даҳони кўраман. Биринчиси, унинг адабий даҳо эканлиги; иккинчиси, маънавий-ахлоқий даҳолигидир”. Навоий сиймоси сунъий ва ортиқча бўрттиришга ҳам эҳтиёжсиз. Моҳиятан, адабий даҳолик билан маънавий-ахлоқий даҳолик ягона бир тушунча-ку, ахир. Адабиёт, яъни одобиёт – маънавият ва ахлоқ демакдир. Маънавият ва ахлоқ адабиёт негизида ёритилади, ўқитилади, шакллантирилади. Маънавият ва ахлоқнинг асоси адабиётдир.\nХуллас, “Навоийни ўрганиш” рукнида улуғ мутафаккир ижодидан сабоқ берадиган, асосли илмий далилларга бой маърифий мақолалар чоп этиб борилса, мақсадга мувофиқ бўларди.


Пойтахт чиқинди сувлари Бўзсув каналига оқизилмоқда: Ҳаёти хавф остида қолаётган одамлар додини ешитгувчи йўқ - IARC UZ\nПойтахт чиқинди сувлари Бўзсув каналига оқизилмоқда: Ҳаёти хавф остида қолаётган одамлар додини ешитгувчи…\n12 авг 2019 14:48 148\nПойтахт чиқинди сувлари Бўзсув каналига оқизилмоқда: Ҳаёти хавф остида қолаётган одамлар додини ешитгувчи йўқ\nТошкент шаҳрининг 5 та тумани чиқинди сувлари Бўзсув каналига деярли тозаланмаган ҳолда оқизиб юборилаётгани аҳоли ҳаётига катта хавф солмоқда. Мазкур ҳолат юзасидан “Дарё” мухбири Бўзсув аерация стансияси атрофида истиқомат қилаётган аҳоли вакилларининг фикр-мулоҳазаларини ўрганди.\nБўзсув аерация стансияси 1962-йилда қурилган бўлиб, кунига 750-770 минг куб метр сувни қайта ишлаш қувватига ега. Стансияда иккита қувур орқали чиқинди суви Бўзсув каналига юборилади. Бу Тошкентдаги оқава сувларнинг учдан бир қисмидан кўпроқдир. Қолганлари аеропортдаги Салар станциясига ва Чирчиқдаги Бектемир иншоотларига тўғри келади.\nТошкент вилоятининг Зангиота туманидан оқиб ўтувчи Бўзсув каналига оқизилаётган чиқинди қанчалик даражада сувни ифлослаётганини кўриб ва сувдан таралаётган бадбўй ҳиддан билиш қийин емас.\nAчимсиқ ҳид келиб турган Бўзсув канали ёқасида жойлашган “Ибрат” маҳалласига борганимизда у йерда яшаётган аҳолининг “оғзи бойланган”ига гувоҳ бўлдик. Чунки кўпчилик халқ вакилллари Бўзсув аерация стансиясида меҳнат қилади, “ғинг” деганини ишдан олиш билан таҳдидлар қилинган.\nБўзсув аерация стансиясидан деярли тозаланмай тушаётган ифлос сув 60 километр оқиб, Сирдарёга қуйилади. Aёнки, каналдан нафақат томорқа суғоришда, балки ичимлик суви сифатида фойдаланмасликларига ким кафолат бера олади?\nAерация стансиясининг ишлаш принсипи жуда мураккаб. Сувни тозалашда аерация, фаоллаштирилган лой, филтрлар, чўкинди резервуарлари ишлатилади. Идеал ҳолда, ишлов бергандан кейин оқизилган сув каналнинг екологик ҳолатига зарар йетказмаслиги керак. Aммо “Сувсоз” ДУК ўз веб-сайтида Бўзсув стансиясида тозалаш самарадорлиги атиги 52% еканлигини тан олади. Лекин сув ҳолатидан бунга ишониш жуда қийин.\n“Ўзгидромет”нинг берган маълумотларига кўра, каналдаги сувнинг сифати тоза сувлар ҳисобига ифлосланиш даражаси ўзгариб туради. Сув асосан нефт маҳсулотларининг чиқиндиларидан ифлосланади.\nҲудуддаги “Ибрат” маҳалла фуқаролар йиғини мутахассиси Саодат Ниёзованинг айтишича, 2 йил аввал Президент маслаҳатчиси билан бўлиб ўтган очиқ мулоқотда муаммолар айтилган. Лекин ҳеч қандай натижа бўлмаган: “Ҳокимлик ва бошқа жуда кўп ташкилотларга ёздик, айтдик. Aфсуски, натижа йўқ. Зангиота тумани екология бўлимидан келиб, ҳаммаси яхши екан, деб кетишди. Бирорта хатимизга жавоб келгани йўқ. Хатларимизни стансияга юборишаётган екан. Стансияга кирсак, битта қувурни кўрсатишмоқда. Ҳақиқатан ҳам, ундан тоза сув чиқяпти. Лекин қолган қувурларни кўрсатишмади”, — деди Саодат Ниёзова.\nМаҳалла мутахассисининг қўшимча қилишича, кечқурун ешик-деразаларни очиб бўлмайди, ҳаммаёқ сасиб кетади.\n“Кечки 21:00 да ҳовлида ўтириб бўлмай қолади. Менинг ҳовлим каналга яқин емас, шундай бўлса ҳам ачимсиқ ҳид боряпти. Бу йердан биров уй ҳам сотиб олишни исмаяпти. Чунки ҳамма каналнинг сассиқ ҳидидан безор бўлган. Кунлар жуда исиб кетган вақтда канал ёнидан кундузи ҳам ўтишнинг иложи бўлмай қолади”, — дея таъкидлади у.\nБўзсув канали: каналнинг (чап томондаги расм) Бўзсув аерация стансиясигача бўлган ҳолати, ўнг томондагиси еса чиқинди суви тўкилиши бошланган ҳолати\nМаҳалла фаоли Миркамол Миржалиловнинг айтишича, Тошкент вилояти ҳокимининг қабулига кириб, бир неча бор мурожаат қилинган, лекин натижа бўлмаган.\n“Миллий гвардия раҳбари 10-июлда бизни қабул қилди, унга ҳам масалани айтдик. Лекин ҳеч ким келиб ўргангани йўқ. Туман ҳокими еса бу муаммони ўрганаётганини айтди, холос”, — деди Миржалилов.\nИсми сир сақланишини истаган шу маҳаллада яшовчи фуқаронинг билдиришича, канал суви Бўзсув аерация стансияси туфайли 1995-йилдан буён ифлос бўлишни бошлаган.\n“Ёшлигимизда шу канал сувида чўмилар едик. Сув тоза, таги кўринарди. Ҳатто шу сувдан ичардик. Ҳозир сувнинг ифлослигидан қўл юва олмайсиз. Aсосан кечаси ахлат тўла сув оқизилади. Чивинлар ҳамма ёғимизни чақиб, ёмон қилиб ташлайди. Охирги йилларда ўргимчаклар кўпайиб кетди”, — деди у.\nИсми ошкор бўлишини истамаган Бўзсув стансияси ходимининг айтишича, кўплаб техникалар ескириб бўлган, совет давридан қолган ускуналардан фойдаланилмоқда.\n“Биз сувни ахлат бўлса ҳам тўкиб юборишга мажбурмиз. Чунки, сувни тўкиб юбормасангиз, у қайнаб кетади. Ортиқча сувни тўкиб юбориш керак. Кўпинча уни кечаси, дам олиш кунлари еса соат 9 дан кейин очамиз. Aслида қоида бўйича, ифлос сувни фақат фавқулодда вазиятларда очишингиз лозим. Aммо биз уни тез-тез очиб турамиз. Комиссия келганида уни ёпамиз”, — деди у.\nУнинг қўшимча қилишича, ходимлар ўзларига юклатилган вазифалардан ташқари ишларга ҳам жалб қилинади. Шикоят ёки рад етилган тақдирда дарҳол ишдан бўшатиш билан таҳдид қилишади.\nБўзсув канали: Қизил билан белгиланган жойдан каналга Бўзсув аерация стансияси чиқинди суви тўкилиши бошланади. Яндех. Харита\n“Сувсоз” давлат унитар корхонаси мутахассисларининг фикрича, улар Бўзсувнинг ифлосланишида айбдор емас. Уларнинг сўзларига кўра, бунга шаҳарда жойлашган корхоналарда тозалаш иншоотларининг йўқлиги сабаб бўлмоқда.\nУшбу масала юзасидан мутасадди ташкилотлардан изоҳ кутиб қоламиз.


ХЎЖАЛИК НИЗОЛАРИ ҲАКАМЛИК СУДИДА ЕЧИМ ТОПАДИ\nЧоп этилди: 12 мaй, 2018\nOldingi maqola КАМ ТАЪМИНЛАНГАН ОИЛАЛАРГА МАИШИЙ ТЕХНИКА БУЮМЛАРИ БЕРИЛДИ\nKeyingi maqola СЕРИАЛ ТУРИЗМ РЕКЛАМАСИ БЎЛА ОЛАДИМИ?\nБугун мамлакатимизда тадбиркорлик субъектлари ўртасида вужудга келувчи хўжалик низоларини нафақат иқтисодий судлар, балки ҳакамлик судларида ҳам кўриб чиқиш имконияти мавжуд. Ҳакамлик судлари фуқаролик жамиятининг муҳим институтларидан бири саналади. Улар ўз фаолиятини холислик, қонунийлик асосида мустақил равишда ҳакамлик муҳокамаси тарафларининг тортишуви ва тенг ҳуқуқлигини таъминлаган ҳолда ҳамда тадбиркорларга кенг имкониятлар яратиш ва уларга ёрдам бериш мақсадида амалга оширади. Ҳакамлик суди орқали низоларни ҳал қилишда ҳам бир қатор афзалликлар бор. Аммо жойларда тадбиркорлик субъектлари ушбу судлар фаолияти ва вазифалари билан яхши таниш эмас.\nУларнинг бу борадаги хабардорлигини ошириш мақсадида Қарши шаҳрида Савдо-саноат палатаси вилоят ҳудудий бошқармаси ҳузуридаги доимий фаолият кўрсатувчи “Ҳакамлик суди” томонидан давра суҳбати ўтказилди. Вилоятимиздаги фермер хўжаликлари, кичик бизнес субъектлари раҳбарлари иштирок этган мазкур тадбирга вилоят адлия бошқармаси, фуқаролик ва жиноят ишлари бўйича ҳамда вилоят иқтисодий суди мутахассислари, тижорат банклари ҳуқуқшунослари ҳам таклиф этилди.\nДавра суҳбатида иштирокчиларни ҳакамлик судларининг низоларни ҳал этишдаги роли билан яқиндан таништиришга асосий эътибор қаратилди. Таъкидланганидек, ҳакамлик судининг асосий вазифаси тадбиркорларга ҳуқуқий ёрдам кўрсатиш, уларнинг ҳуқуқ ва эркинликларини ҳимоя қилишдан иборатдир. Ҳакамлик муҳокамаси иқтисодий низоларни ҳал этишнинг самарали механизми бўлиб, низоларни ҳал этиш тартибида махфийликни, тезкорликни ва тежамкорликни таъминлаган ҳолда низолашаётган томонларга улар ўртасидаги келишмовчиликларга қарамасдан амалий мулоқотлар, ҳамкорлик муносабатларини сақлаб қолишга йўл қўяди. Ҳакамлик судининг қарори ихтиёрий равишда ижро этилмаган ҳолда, у мажбурий ижро этилади.\nМутахассислар тадбиркорлар ва ишбилармонларни қизиқтирган ҳакамлик суди фаолияти билан боғлиқ барча саволларга жавоб қайтаришди.\nДавра суҳбатида Савдо-саноат палатаси ҳузуридаги Халқаро арбитраж суди ҳамда доимий фаолият кўрсатувчи “Ҳакамлик суди” раиси Фозилжон Отахонов ҳам сўзга чиқди.\n№ 056 (15437) 12.05.2018


Эзгулик, меҳр-оқибат байрами вилоятимизда кенг нишонланди - zarnews.uz\nЭзгулик, меҳр-оқибат байрами вилоятимизда кенг нишонланди\nВилоятимиз аҳли янгиланиш, уйғониш, яшариш байрамини нишонлаш баробарида, меҳр-мурувват, аҳиллик, тотувлик, ёши улуғ инсонлар, кўмакка муҳтож юртдошларимиз ҳолидан хабар олишдек эзгу тадбирларга бош-қош бўлдилар.\nВилоятнинг асосий Наврўз тантаналари ўтказилган Самарқанд шаҳрида эрта тонгдан карнай-сурнай садолари янграб, эл байрам шодиёналарига чорланди. Шаҳарнинг ўндан зиёд масканларида халқ сайиллари ташкил этилиб, корхона ва ташкилотлар, таълим муассасалари томонидан азалий урф-одатларимизга мувофиқ дастурхон безатилди. Турли баҳорий таомлар, ширмой кулчалару патирлар, дошқозонларда тайёрланган сумалак дастурхонларга тортилди. Қизлар ўзбекона одатларга биноан келин саломлар қилдилар, йигитлар қадимий лапарлардан ижро этишди.\nВилоят ҳокими Т.Жўраев халқ билан мулоқот қилар экан, Наврўз кунларида фақат яхшиликлар ҳақида гапириш, йил бошидаги ишларга киришилиши олдидан истиқболли режалар белгилаб олиш ҳақида сўз юритди. Аллақачон далаларга чиқиб, эл дастурхонини тўкин қилиш мақсадини кўзлаётган бободеҳқон ва миришкорларимизнинг ишларига унум, хирмонига барака тилади.\n"Димоққа ялпизлар нафаси урар…"\nРегистон майдони ва Ислом Каримов кўчасида сумалак, кўк пичак, палов, кўк сомса каби миллий таомларимиздан каттаю кичик баҳраманд бўлди. "Яхшидан боғ қолади", деган ҳикмат бош ғоя сифатида олинган ушбу майдонда миллий ҳунармандчилик буюмлари кўргазмалари ташкил этилди.\n– Коллежимиз ўқувчилари томонидан яратилган ўтов кўпчиликнинг эътиборини тортди, – дейди Оқдарё мактабгача таълим ва хизмат кўрсатиш касб-ҳунар коллежи директори ўринбосари Бекмурод Рашидов. – Ўтовни кўрган маҳаллий аҳоли, чет эллик меҳмонлар унинг яратилиши билан қизиқди. Айниқса, унинг Регистон майдонига ўрнатилгани ўзига хос кўриниш касб этди.\n– Самарқандга тез-тез келиб тураман, – дейди фарғоналик Шерзод Мухамов. – Бу гал оиламиз билан келдик. Очиғи, кўп вақтдан бери кўнглимга тугиб юрган истакларим Наврўз айёмида ушалганидан хурсандман. Эрта тонгдан Биринчи Президентимиз Ислом Каримов қабрини зиёрат қилдик. Регистон майдонидаги Наврўз сайиллари кенг миқёсда нишонланаётгани, турли кўргазма ва чиқишлар бизда катта таассурот қолдирди.\n– Бизда ҳам баҳор байрами ўтказилади, – дейди япониялик Окано Масаюки. – Аммо сизлардагидек бу қадар кўп одам бўлмайди. Кўргазмалар ҳамда бир-биридан мазали таомларингиз эътиборимизни тортди. Айниқса, сумалак ва кўк сомсанинг ўзига хос мазаси бор. Самарқанддан бир олам таассурот олдик, Регистон ва Бибихоним мажмуалари билан танишдик.\n"Ёшлик"да ёшлар сайли\n"Ёшлик" маданият ва истироҳат боғида ўтказилган байрам тантаналарида Самарқанд шаҳридаги 4-болалар мусиқа ва санъат мактаби, педагогика ҳамда иқтисодиёт коллежлари жамоаларининг концерт дастурлари, баҳор, юртимиз таровати акс этган расмлар кўргазмаси намойиш этилди.\n– Бугунги байрам мусиқа ва санъат мактаблари, коллежларда таҳсил олаётган ўқувчиларнинг ўз иқтидорини намойиш этиши учун майдон вазифасини ўтади, – дейди Юлдуз маҳалласида яшовчи Лола Рустамова. – Фарзандларим билан сайилга чиқиб, ёшларнинг 30 дан зиёд турли услубдаги ижролари, бўлажак рассомларнинг юртимиз жамолидан илҳомланиб чизган тасвирий санъат намуналарига гувоҳ бўлдик.\nАмир Темур майдонида Самарқанд шаҳридаги умумтаълим мактаблари, "Баркамол авлод" маркази ҳамда Булунғур, Жомбой, Оқдарё, Ургут туманлари халқ таълими бўлимлари жамоалари ўзларининг миллий кўргазмалари, ижодий ишлари, қадимий урф-одатларимиз акс этган саҳна кўринишлари билан иштирок этди.\nДоирачилар, рақс дасталарининг ижроси, ёш рассомлар кўргазмаси, ип йигираётган онахонлар, ўрмак тўқиётган момоларнинг кўргазмали чиқишлари одамларга завқ бағишлади.\n– Самарқанддаги Наврўз сайилларига дугоналарим билан келдик, – дейди ургутлик Сайёра Каримова. – Кигиздан қилинган мана бу ўтов, олдида ип йигираётган момо, келида буғдой янчаётган аёл билан суҳбатлашиб, аждодларимизнинг ўтмишдаги яшаш тарзини ҳис этдик.\nБоболар мероси – отамерос\nВилоят мусиқали драма театри олдида театр жамоаси, чет тиллар институти томонидан миллий урф-одатларимизга хос кўргазмалар, миллий таомлар намойиши ҳавола этилди.\nАйниқса, ёзги саҳнада "Сен баҳорни соғинмадингми?" мавзусидаги театрлаштирилган томошалар болажонларга ўзгача кайфият бағишлади.\n– Ҳозиргина тўғри Париждан келдим, – дейди франциялик сайёҳ Ноэлли Пигаж. – Шундай чиройли, қадимий байрамни кўриш насиб қилганидан бахтиёрман. Қадим шаҳарнинг ранг-баранг безаклари, ўзбек аёлларининг гўзал миллий кийимларда, табассум билан байрамни нишонлаётгани ҳайратимни оширди. Дунёнинг кўплаб мамлакатларида бўлганман, аммо уларнинг ҳеч бирида асрлар давомида улуғланиб келинаётган байрамни кўрмаганман. Одамларнинг тарихга, миллий маданиятга, қадриятларга садоқатини кўриб, халқингизга ҳурматим ошди.\nАлишер Навоий номидаги марказий истироҳат боғида вилоятдаги миллий маданий марказлар тайёрлаган бадиий дастурлар намойиш этилди. Ўзбекистон ёшлар иттифоқи вилоят кенгаши томонидан "Ёшлар сайли" ҳамда болалар фестиваллари ўтказилди. Бу тадбирларга ёш олимлар, ижодкорлар, ҳаваскор хонандалар ва рассомлар, спортчилар, маҳаллалардаги уюшмаган ёшлар етакчилик қилишди.\n– Бу йилги байрам бир умрга эсда қоларли бўлди, – дейди Самарқанд шаҳридаги 12-умумтаълим мактаби ўқувчиси Моҳинур Акрамова. – Чунки тенгдошларим билан турли интеллектуал, миллий ўйинларда баҳс олиб бордим. "Наврўз ва ёшлар" мавзусида асфальт ва қоғозга расм чизиш акцияси жуда мароқли ўтди.\nАйниқса, фестиваль доирасида "Очил дастурхон", арқон тортиш, тош кўтариш, миллий кураш, арғимчоқ, қувноқ чавандозлар, куёв синаш, кўз боғлаш, сакраб югуриш, от ўйини, силлиқ тош, тортинмачоқ, тугун тугиш, тўп тепиш, ҳаккалаган қушчалар, хўрозлар жанги, чиллик каби миллий ўйинлар, варраклар сайли, китобхонлик викторинаси, миллий либослар кўргазмаси, "Ҳар бир сардорга бир ниҳол" лойиҳаси тадбирлари иштирокчиларга завқ-шавқ улашди.\nВилоят жисмоний тарбия ва спорт бошқармаси томонидан уюштирилган спорт мусобақаларида етти ёшдан етмиш ёшгача бўлган спортчилар иштирок этди.\n"Зарафшон" мухбирлари хабарлари


«Нафас олмайдиган одам» янги жаҳон рекордини ўрнатди - Zamin.uz\nДаниялик фридайвер Стиг Северинсен сув остида сузиш бўйича янги жаҳон рекордини ўрнатди. «Ritsaus Bureau Agency»нинг маълум қилишича, спортчи Мексика соҳиллари яқинида бир нафасда 202 метргача сузишга муваффақ бўлди. Бу олдинги натижадан 25 метр кўп дегани. Жаҳон матбуоти даниялик фридайвер Стиг Северинсенни «Нафас олмайдиган одам» деб аташади.\nСеверинсен 47 ёшда. У фридайвинг бўйича тўрт карра жаҳон чемпиони ва Гиннеснинг бир қанча рекордлари эгаси саналади. Северинсен нафақат спортчи, балки олим ҳамдир. У бир қанча китоблар муаллифидир. Жумладан, нафас олиш ҳақида ҳам китоб ёзган. Бундан ташқари, Стиг атроф муҳитнинг фаол ҳимоячиси ҳисобланади.\nАйтишларича, айнан йога ва физиология соҳасидаги билимлари бундай натижаларга эришишига ёрдам беради. Лондон аквариумида у нафасини 22 дақиқа ушлаб туришга муваффақ бўлган.\nСпортчи тиббиёт фанлари доктори ва биология бўйича магистр даражасига эга. Унинг сўзларига кўра, нафас билан шуғулланиш стрессни назорат қилишга, жисмоний ва ақлий қобилиятларни яхшилаб, оғриқни енгиллаштиришга ёрдам беради. “Замин” янгиликларини “Youtube”да кузатиб боринг\nЯнгиликлар » Дунё » «Нафас олмайдиган одам» янги жаҳон рекордини ўрнатди


Универсиада-2019. Ҳикматуллоҳ Тўраев ярим финалда! / Olamsport.com\n05 июл 18:23\nУниверсиада-2019. Ҳикматуллоҳ Тўраев ярим финалда!\nТеглар : ДзюдоТўраевИталия\nХабар берганимиздек, Италиянинг Неаполь шаҳрида ХХХ Ёзги талабалар Универсиадаси давом этмоқда.\nМусобақа дастуридан ўрин олган дзюдо баҳсларида иштирок этаётган ҳамюртимиз Ҳикматуллоҳ Тўраев ярим финал йўлланмасини қўлга киритди. -73 кг вазн тоифасидаги полвонимиз ўз иштирокини тўғридан-тўғри иккинчи даврадан бошлади ва латвиялик Абулфазс Насировсни мағлубиятга учратди.\nТўраев учинчи даврада КХДР вакили Ким Чол Гванг, чорак финалда италиялик Андреа Гисмондодан устун келди. Энди у кечки дастурда финал чиптаси учун татамига чиқади. Тўраевнинг ярим финалдаги рақиби россиялик Евгений Прокопчук бўлади.


Ўзбекистон – Қозоғистон чегарасида ташқи савдо масалалари бўйича музокаралар бўлиб ўтди\nТОШКЕНТ, 8 март. /“Дунё” АА/. Ўзбекистон Республикаси инвестициялар ва ташқи савдо вазири С.Умурзоқов ва Қозоғистон Республикаси савдо ва интеграция вазири Б.Султонов ўртасида Ўзбекистон –Қозоғистон чегарасидаги “Ғишт кўприк – Жибек жоли” чегара пости ҳудудида музокаралар бўлиб ўтди, деб хабар бермоқда “Дунё” АА мухбири вазирлик ахборот хизмати маълумотига асосланган ЎзА манбасига таяниб.\nҚайд этилишича, музокаралар давомида жорий савдо-иқтисодий ҳамкорлик масалалари ва уни жадаллаштириш механизмлари муҳокама қилинди. Шу билан бирга, ушбу йўналишда ҳозирги кундаги ўсиш суръатлари таҳлил қилинди.\nТаъкидланганидек, 2019 йил якунида ўзаро савдо айланмаси ҳажми 14 фоизга ўсиб, 3 миллиард доллардан ошди.\nМулоқотда ўзаро товар оқими мувозанатини таъминлаш орқали савдо ҳажмини оширишда биргаликдаги саъй-ҳаракатлар кўриб чиқилди. Ўзбекистон билан Қозоғистон ишлаб чиқарувчилари маҳсулотларини етказиб бериш орқали товарлар тури ва ҳажмини кенгайтириш бўйича аниқ таклифлар билдирилди. Ушбу таклифлар жорий йил апрель ойида ўтадиган товар айирбошлаш ҳажмини ошириш бўйича Ўзбекистон – Қозоғистон идоралараро ишчи гуруҳининг навбатдаги йиғилишида атрофлича кўриб чиқилади.\nИкки давлат раҳбарларининг олий даражадаги учрашув ва мулоқотлари чоғида эришилган келишувларда ўзаро товар айланмаси ҳажмини яқин истиқболда 5 миллиард долларга, яқин 2-3 йилликда эса 10 миллиард долларга етказиш вазифаси белгиланган.\nУчрашувда божхона нормалари, стандартларини соддалаштириш ва уйғунлаштириш, божхона ахборот тизимларини бирлаштириш, замонавий логистика марказлари қуриш дастурини амалга ошириш масалалари юзасидан фикр алмашилди. Юкларни ташиш, етказиб беришда вақт ва маблағ сарфини камайтириш учун чегара ўтиш жойларини реконструкция ва модернизация қилиш бўйича амалий ҳаракатларга алоҳида эътибор қаратилди.\nТомонлар “Марказий Осиё” Халқаро савдо-иқтисодий ҳамкорлик марказини (ХСИҲМ) ташкил этиш бўйича ишларни кучайтиришга келишиб олди. Ушбу лойиҳани амалга ошириш бўйича ҳаракатлар режаси биргаликда ишлаб чиқилиб, янги конструктив таклифлар эълон қилинди.\nШунингдек, учрашув иштирокчилари ХСИҲМни жойлаштириш ҳудудларини кўриб чиқди.\nМузокарада мавжуд савдо тўсиқларини бартараф этиш бўйича “Йўл харитаси”ни қабул қилишга келишилди. Жорий йил якунига қадар аниқ натижаларга эришишга қаратилган устувор тадбирлар режаси белгилаб олинди.\nЎзбекистон ва Туркия ўртасидаги инвестиц...\nТуркия савдо вазири ўринбосари Гёнжа Йилмаз Батур билан видеоконференция воситасида онлайн...\nЯпониянинг Тюбу минтақасидаги компанияла...\nЎзбекистон Республикаси элчихонаси делегациясининг Нагоя шаҳрига ташрифи чоғида Япония таш...